زانایەکی کورد داهێنەری بیرۆکەی ئۆتۆمبێلی کارەباییە – کەی ئای تی ئێن\nڕاپۆرت و توێژینەوەکان 17, ئازار 2019\nئەو ئۆتۆمبێلە کارەباییانەی کە ڕۆژانە گوێبیستی هەواڵی درووستکردنی نوێترین جۆریان دەبین، داهێنەری بیرۆکەکەی زانایەکی کوردە.\nدکتۆر جەلال ساڵحی، ناوی تەواوی جەلال تۆفیق ئاغا فەتحوڵایە و لە ساڵی 1925 لە شاری سلێمانی لە خێزانێکی ناوداری شارەکە لە دایک بووە و لە ئێستادا لە ویلایەتە یەکگرتووەکانی ئەمریکا نیشتەجێیە. لە ساڵی 1945 حکومەتی عێراق دکتۆر جەلال دەنێرێت بۆ خوێندنی بەکالۆریۆس لە زانکۆی لیدزی ئینگلتەرا. لە دوای تەواوکردنی خوێندنی ماستەر و دکتۆراکەی لە زانکۆی کالیفۆڕنیا لە بەشی ئەندازیاری کارەبا، لە کۆمپانیای جەنەڕاڵ مۆتۆرز دەست بە کار دەکات. دکتۆر جەلال توانی بۆ یەکەمجار ئۆتۆمبێلی کارەبایی (Hybrid electric) درووست بکات و دەستێکی باڵای هەبێت لە بوارەکەدا لە کۆمپانیای جەنەڕاڵ مۆتۆرز، بەمەش بووە داهێنەری بیرۆکەکە و چەندان ئۆتۆمبێلی گۆڕی کارەبایی لە ماوەی کارکردنی لە کۆمپانیاکەدا.\nتاگەکان ئۆتۆمبێلی کارەبایی داهێنان نامە ڕاپۆرت


رەزا شوان: زیانەکانی بەراوردکردن لە نێوان منداڵان. – WTARIKURD\nبێگومان هەموو دایکان و باوکان هیواخوازی ئەوەن، کە منداڵەکانیان باشترین منداڵبن و داهاتوویەکی گـەش و پایەیـەکی بەرزیـان هەبێـت و مایەی رێـز و شانـازییابن.. بەڵام\nئەمە ئـەوە ناگەیەنێت کە پاکـانە بۆ هـەڵە پەروەردەییەکـانیان بکەین لە پەروەردکـردنی منـداڵەکـانیاندا، هەرچەنـد کە ئـەم هەڵانـەشـیان بێ مەبەسـتبن و لە نەزانیـنیانـەوە بن.\nیەکێک لە گەورەترین ئەو هەڵە زیان بەخشانەی باوکـان و دایکـان لە پەروەردەکردنی منداڵەکانیانـدا تێیکەوتوون و تێیدەکەون، بەراوردکردنی منداڵەکانیانە بە مـنداڵانی تـر.\nلەوانەیە ئەم هەڵەیە بەسەر کەسانێکی وەکوو ئێوەش هاتووبێت و دەرد و زیانەکـانی\nبەراوردکـردنتان بە منـداڵانی تـر چێشـتووبێت.\nبەشی زۆری دایکـان و باوکـان، سەرەڕای ئـەوەی کە دەزانـن بەراوردکـرن لە نێوان منـداڵانـدا کارێـکی هـەڵـە و زیـان بەخـشە و کـاردانەوەیـەکی خـراپی لێـدەکـەوێتـەوە،\nکەچی درێژە بەم رەفتارە زیان بەخشە دەدەن، منداڵەکانیان لە گەڵ خوشک براکـانیان\nو لەگەڵ منـداڵانی کەسـوکـار و هـاوڕێ و دراوسی و ناسـیاوەکانیادا بەراورد دەکەن.\nهـاوڕێیەکم وتی: من زۆ رقـم لە بابەتی بیرکـارییە، هۆکارەکەشی ئەوەیـە کە لە پۆلی\nدووەمی قوتابخانەی ناوەنـدی بووم.. لەگەڵ ئامۆزاکەمدا لە هەمان پۆڵـدا بووین، ئەو بیرکاریـدا زیرەک بوو. ماموستای بیرکـاریمان هەموو جارێک پێی دەوتم: بڕوانە کە\nئامۆزاکەت چەند زیرەکە، چەند بە خێرایی وەڵامی پرسیار و راهێنانەکان دەنووسێت، ئەی تۆ بۆ وەکو ئامۆزاکەت نیت و ناتوانیت بە ئاسانی وەڵامی پرسیارەکان بدەیتەوە؟\nئەم بەرواردکـردنەی مـن بـە ئامـۆزاکەم و دووبـارەکـردنەوەی چەنـدین جـار.\nتا رۆژێک خۆم پێنەگیرا و بە مامۆستاکەم وت: مامـۆسـتا ئەی تۆ بـۆ وەکو مامۆســتا\nسامان دوکـتۆرات لە بیرکاریـدا وەرنەگرتووە؟ ئەم قسەیەم تەنگەی مامۆستای گرت و لەبەرچـاوی هـاوڕێ قوتابییەکـانمـدا زلـلەیەکی مـزری لـێدام.. هەستی بـرینـدارکـردم.\nلەو رۆژەوە رقـم لە بیـرکـارییە، لەو کـاتەدا رقـیشم لە ئامـۆزاکـەشم دەبــۆوە.\nلێکـۆڵینەوەیەک ئامـاژە بەوە دەکـات، ئـەو منـداڵانەی کە قـوربانیی بەراوردکـردنن بە منـداڵانی تر، دووچاری متمانە بە خۆنەبوون بوونە. زۆر جاریش هەست بەوە دەکەن، کە هیچیان لەباردا نییە و بە کەڵکی هیچیش نایەن، لە شوێنی شیاویشـدا نین. ئەمەش\nبە شێوەیەکی گشتی لە خوێندن و لە ژیانیاندا رەنگیداوەتەوە و کاردانەوەیەکی نەرێنی\nبۆ دروست کردوون. تا رادەیەک رەشبینیشی کردوون و هەست بە بێ ئومیدی دەکەن.\n1- بەراوردکـردن لە زیـرەکی و بلـیمەتی لە توانـا هـۆشییەکانـدا.\n2- بەراوردکردن لە هـێزی بازووەکان و لە بەهـرە جـووڵەییەکاندا لـە نێـوان منـداڵاندا.\nبۆ نموونە: دایکێک داوا لە کوڕەکەی دەکات خۆت لە قەرەی فڵانە منداڵ مەدە چونکە ئەو لە تۆ بەهـێزترە.. یا ئەی تۆ بۆ وەکو براکەت وەرزش ناکەیت و کێشت داناگـریت؟\n3- بەراوردکـرن لە خوێندندا: بەراوردکردنی قوتابییەک بە قوتابیانی تر لە لایەن دایک و باوک و مامۆستاکەیەوە.. وەکوو: تۆ بۆ وەکو فڵانە قوتابی نمرەی بەرز وەرناگریت؟\nتۆ بۆ بە یەکەمی پۆلـەکەت دەرناچـیت؟\n4- لەبارای توانای هونەریدا: وەکوو بەهرە و توانای وێنەکێشان، گۆرانی وتن، نواندن.\nئەوە هەڵەیە کە دوو تابلۆی وێنەکێشانی دوو قـوتابی بە یەکتری بەراورد بکەین، با لە تەمـەنێک و لە پۆلێکـیشدا بن، چونکە هەر منـداڵێک بە شـێوازی خۆی گـوزارشت لـە هـزر و لە خەون و لەو بیرۆکەیەی کە لە خەیاڵـیدایە دەکـات.\n5- بەراورکردن لە جوانی و بەژن و باڵادا: بە تایبەتیش بەراوردکردن لە نێوان کچاندا،\nبۆ نموونە: کە دایکـێک بە بـەر چـاوی کچـێکی بە کچـێکی تـری دەڵـێت تـۆ جـوانیـت.\nخوشکەکەی غیرەی لێدەکات و ئەو هەسـتەی لا دروست دەبـێت کە خۆشـکەکەی لـەم جوانتر و شەنگتر و باڵا رێکترە، وا دیارە من ناشیرین و باڵا ناڕێکم، ئەگینا دایـکم بە منیشی دەوت جوانیت. ئەمە دەبێتە گرێیەکی دەروونیی لای ئەم کچەی، رەنگە رقی لە خوشکەکەشی بێتە. یا لە بەردەم کچەکەیدا، ستایشی کچی هاوڕێکەی دەکات و دەڵێت: کچی هاوڕێکەم، زۆر لەبلەبان و قسە قوت و خۆشە.. خۆزگە کچەکەی منیش وابوایە.\n1- هەستکـردنی منـداڵ بە خۆبـەکەمـترزانین: گەر بە هەمیشەیی منداڵەکتان بخەنە ژێر فشاری بەراوردکردن بە منداڵانی تر. بارگرانی و بێزاری و وەرستبوون بۆ منداڵەکەتان دروست دەکەن. کارتێکردنێکی نەرینی لە راپەڕاندنی کارەکانیدا رەنگـدەداتەوە. چونکە ئەو منداڵەی بە هاوڕێکانی یا منداڵانی تر بەراورد دەکرێت، کە نەتوانێت خۆی یەکسان و هاوتابکاتەوە لەگەڵیاندا. متمانە و بڕوای بە توانای خۆی نامێنێت. سەرەڕای ئەمەش هەستی رق و ئیرەیی و چکوسی بەرانبەر بەو هـاوڕێ و ئەو منـداڵانە لادروست دەبێت و هـاوڕێتیشیان سارد و کـاڵ دەکـاتەوە.\nدایـک و بـاوک لە بریتـیی ئـەوەی کە منداڵـەکەیان تـووشی دۆخـێکی نەخـوازراوی وا بکەن.. باشـتر و دروستر وایە، کە دەست بەسەر خاڵە لاوازەکـانیدا بگـرن و لەگەڵـیدا دابنیشن و پێکەوە چارەسەری گونجـاویان بۆ بـدۆزنەوە.. پێویستیشە سـتایشی لایـەنە ئەرێنییەکانیشی بکـەن.\n2- کەبوونەوەی رێـزگـرتن لە خـود: بەراورکردنی منـداڵێک بە منداڵانی ئاست بەرزتر ئـەو بـڕوایە لای ئـەو منـداڵە دروست دەبێت، کە هـاوڕێکانی لـەو زیاتـرن، ناتـوانێت. کارێکی باشی ئەوتۆ ئەنجـام بـدات، کە بە دڵی دایک و باوکی بێت و لێی رازیبن. ئەم\nهەستەشی زیانێکی زۆری پێدەگەیەنێت. تەنگ بە گەشەکردنی کەسێتی و پێشکەوتنی ئاکادیمیی لە خوێنـدنـدا پێ هەڵـدەچنێت.\nبۆیە پێویستە دایکـان و باوکـان بـروایان بە جـیاوازیی توانـا و بەهـڕەی تـاک هـەبێت، بە تایبەتیش لە منداڵانـدا، کە خاوەنی هەستێکی ناسک و دڵێکی پاکن.. گەر گەورەکان فـێریان نەکەن ئـەوان رق و کـینە و ئیـرەیی و چکوسی نـازانـن.\n3- کەمبوونەی بایەخدان بە باشکردنی کارەکانیان: گەر بێت و دایک و باوک کۆشس و بەهـرە و کارە ئەنجـامدراوکانی منداڵەکـەیان، پشتگوێ بخـەن و بایەخـیان پێ نـەدەن و\nبە هەنـدیان نـەزانن، دەستخـۆشی و ئافـەرینی منـداڵـەکەیان نەکـەن و بە ئەنجـامـدراوە باشترەکانی هاوڕێکـانی بەراوردیـان بکەن و بە چـاوێکی کەمتر لە بەهـرە و تواناکانی منداڵەکەیـان بـڕوانن.. وا لە منـداڵەکەیـان دەکەن کە ساردبێتەوە و چـیتر خۆی مانـدوو نەکـات.. چونکە دایـک و بـاوکی لە بەهـرە و کارەکـانی نـاڕازیـن و بە هەنـدی نـازانن.\nهەستیش بە شـەرم دەکـات و گۆشـەگـیر و دوورە پـەرێـز دەوستـێت، لـەوە دەتـرسێت\nکە دایـک و بـاوکی بە منـداڵی میـوانەکــانیان بـەراوردی بـکەن و بیشکـێننەوە.\n4- لەدەسـتدانی بەهـرەی داهـێنان: گەر بەهـرە و خـەون و توانـا تایبەتمەنـدییەکـانی منداڵەکەتـان لەبەرچاونەگرن و هانی نەدەن بۆ درێـژەپێدان و پێشکەوتن و داهـێنانی\nزیاتر و باشتر و، پەرپێدان بە بەهـرە و ئارەزووەکانیان. بەراوردیان بکەن بە بەهـرە و منداڵانی بەهرەمەنتر و داهـێنەرتر، منداڵەکەتان وا لێکیدەداتەوە کە شکستی هـێناوە\nو پێویست بە درێـژەپێـدان ناکـات و حـەزی داهـێنانی تێـدا دەمـرێت.\n5- دابـڕانی نێوان منـداڵ و دایـک و بـاوکی زیاتـر دەبێت: بەراوردکـردنی منـداڵەکەتـان\nلەگـەڵ منـدالانی خـزم و ناسـیاو و هـاوڕێ و دراوسـێ، یا لەگـەڵ خوشـک و بـراکـانی، هۆکارێکە بۆ دروست بوونی گـرێی دەروونی بۆ منـداڵەکەتان، هەست بـەوە دەکـات کە ئەو پەسەنـد نییە و خۆشـتان ناوێـت و لەبەردڵاتـان نییە و لێی رازی نین.. بۆیـە حـەز بەوە دەکات مـاوەی دابـڕان و دوورکەوتنەوەی لێتانەوە بپارێـزێت و هـێندە بەلاتـانەوە نەیات.. ئەمەش خاڵـێکی نەرێنییە و پەیـوەنـدی و خۆشـەویستیی بۆتـان لاواز دەبـێت.\n6- بەراوردکـردن دوژمنـایەتی دەخاتە نێـوان منـداڵانەوە: بەراوردکـردنی منـداڵەکەتان بە منـداڵانی تر، لە جـیاتی ئەوەی ستایشی ئەو منـداڵانە بکات، هەستی دوژمنایـەتی و رقـلێبوونەوەیانی لا دروست دەبێت، ئەم بەراوردە پاڵـنەریشە بۆ ئەوەی بە نادروستی رەفتار و هەڵسوکەوت لەگەڵیاندا بکات. چونکە غیرەیان لێدەکات و ئیرەییان پێدەبات، دووریش نییە کە دوژمنایەتی و شەڕ و ئاژاوە لە نێوانیاندا دروست بێت و ئەنجامێکی خـراپی لێبکەوێتەوە.\n7- بەراوردکردن پەیامێکی نێگەتیڤە بۆ منداڵەکەتان: کاتێک دایک و باوک بەراوردی منداڵەکەیان لەگەڵ منداڵانی تردا دەکەن، ئەو پەیـامەیان پێـدەگەیەنن، تـۆ بێ توانـایت\nو هیچت لەدەست نایـات، بۆیە پێویستە خـۆت بە منـداڵانی تر بەراوردبکـەیت و چـاو لەوان بکەیت.. ئەم بۆچوونە هەڵەیەشتان، وا لە منداڵەکەتان دەکات کە بەهای خۆی لەدەست بدات و ببێت بە پاشکۆی منـداڵانی تر.. لە خـۆشی رازی نابێت و هەست بە دڵـنیایی و دەروون ئاسوودەیی ناکـات.\n8- بەراوردکردن وا لە منداڵەکەتان دەکات، کە رستەگەلێکی لەم جۆرە بەکاربهـێنن:\nمن لە فڵان منـداڵ باشـترم.. یا من لە فڵان منداڵ خەراپـترم.. یا من جیاوزتـرم لەگەڵ منداڵانی تردا..”باشترم ـ خراپترم ـ جیاوزاترم” ئەم وشانە خۆبەراوردکـردنە لەگـەڵ منداڵانی تردا. منداڵەکەتان وای لێدێت هەمیشە بە منداڵانی تر خۆی بەراورد بکات.\n9- منـداڵ دوای خۆشەویستی دەکەوێت: هەموو منداڵـێک دەیەوێت پـاراوی سـۆز و خۆشـەویستیی دایک و باوکی ببێت. کە منداڵەکەتـان دەیـەوێت بێ جـیاوازی وەکوو خوشـک و براکـانی تـری خۆشـەویستیی پێ ببەخـشن و نـازی هەڵـبگرن.. بـۆ ئـەم مەبەستەش دەیەوێت کاری لە توانـا بەدەر ئەنجام بدات، لە چـوارچـێوەیەکـدا دەژی\nکە لـە توانـای سـروشتی خـۆی زیاتـرە. هـەر بـۆ ئـەوەی کە ئـێوەی دایـک و بـاوکی لێی رازی ببن.\n10- زیـادەڕۆیی لە بەراورکـردنـدا: بێ لەبەرچـاوکـرتنی جـیاوزی لە بەهـرە و توانـا و بـارودوخ.. هەنـدێ لـە منـداڵانی جیاواز لەگـەڵ منـداڵانی تـردا، تـووشی لەخـۆبـایی و لەخۆدەرچـوون و فـیززلی دەبـن، لەوانـەیە ئەم خەسـڵەتە نەرێنییە ببـێتە خـوویـان.\n11- بەراوردکـردنی منـداڵ بە منـداڵانی تر، هۆکارێکە بۆ شەرمکردن و گۆشەگیری و خۆدوورگـرتن و ناکۆمـەڵایەتی. کەم دووە و حەزناکات تێکەڵاوی دانیشتن و کۆڕبێت.\n12- منـداڵان لە هەموو بوارەکـاندا وەکوو یەک بەهـرەمەنـد و بە توانـا و پێرفێکت نین. منداڵ هەیە لە بیرکاریـدا زیرەکە.. هەیە لە زماندا زیرەکە.. هەیە لە وێنەکێشاندا.. هەیە لە نوانـدا.. هەیە لە موزیک و گۆرانیـدا، هەیە لە هۆنراوە و وتار خوێندنەوەدا،…هـتد.\nنووسـەر لە بـواری ئـەدەبی منـداڵان و پـەروەردەی منـداڵان.\n(*) تێبینی: تا رادەیـەک سـوودم لـەم سەرچـاوانە وەرگـرتـوون:\n١ـ اضـرار المقارنة بین الاطـفال ـ مجـلة هـي ـ یمـام سـامی.\n٢ـ المقـارنة بین الاطـفال ـ من اکـثر اخطاء الـتربیة شیـوعا ـ هالة الشحات.\n٣ـ لماذا نصر علی المقـارنة بین الاطـفال ـ تربیة الاطـفال والصحة النفسیة.\n٤ـ الاطـفال من الجنة ـ دکتور جـون جـرای ـ ٢٠١٨\n٥ـ ادوات التهـذیب الایجابي في الـتربیة ـ دکتور جـین نیلسن و ماری نیلسن ـ ٢٠١٨


بارزانی داوا لەلایەنگرانی پارتی دەكات پشتگیری ریفراندۆم بكەن\n15/08/2017 422 جار خوێندراوه‌ته‌وه\nمەسعود بارزانی سەرۆكی پارتی دیموكرات داوا لەئەندامان‌و لایەنگرانی حیزبەكەی دەكات پشتگیری ریفراندۆم بكەن.\nمەسعود بارزانی ئەمڕۆ لەپەیامێكدا بڵاویكردەوە، "داوا لەئەندا‌و لایەنگرانی پارتی دەكەم، كە بەهەموو توانایەكیان هاوشان لەگەڵ هەموو خەڵكی كوردستان پاڵپشتی پڕۆسەی سەربەخۆیی‌و ڕیفراندۆم بن".\nسەرۆكی پارتی هەروەها بڵاویكردووەتەوە، كە "جگە لەسەربەخۆیی، گەلی كوردستان هیچ ڕێگەیەكی تری لەبەردەم نییە، ئەوەیش لەپێناو دووبارەنەبوونەوەی كارەساتەكان‌و بەرقەراربوونی ئاشتی‌و بووژانەوە".\nپەیامەكەی بارزانی لەكاتێكدایە لە حەوتی حوزەیرانی رابردووەوە بەشێك لەلایەنە سیاسییەكان بڕیاریانداوە، كە لەرۆژی 25/9/2017 ریفراندۆم بكەن، كە پەیامەكەشی بەبۆنەی ساڵڕۆژی دامەزراندنی پارتی بڵاوكردووەتەوەو ئەمە دەقەیەتی:\nلەو بۆنەیەدا بە پێویستی دەزانم سوپاسی خۆڕاگری وكۆڵنەدانی جەماوەری پارتی و هەموو خەڵكی كوردستان بكەم. ئەو خۆڕاگرییە مكوڕترمان دەكات لە هەنگاونان بەرەو ئاییندە و كاركردن بۆ مسۆگەركردنی مافە ڕەواكانی گەلەكەمان.\nئەوەیش دووپات دەكەمەوە باشترین وەفا و وەڵام بۆ خوێنی شەهیدان و قوربانیدانی گەل سەربەخۆیی كوردستانە. سەربەخۆیی كوردستان و ئاشتی و پێكەوەژیان ئامانجی پارتی دیموكراتی كوردستانە و لەو ڕێگەیەدا ئامادەی هەموو قوربانیدانێكە و بۆ گەییشتن بەو ئامانجانە پارتی بڕوای بە یەكڕیزی و تەبایی نێوخۆیی كوردستان هەیە.


دیاردەی کوشتن و ئازاردانی ئاژەڵان لە ناوچەی شامات و شاروێران روو لە زیادبوونە\nتاريخ: ۱۳۹۸ شنبه ۵ بهمن ساعت ۸:۴۳ بازدید: 350 نظرات: 0 کد مطلب: 14156\nدیاردەی کوشتن و ئازاردانی ئاژەڵان بووەتە دیاردەیەکی باو کە رۆژانە لە تۆڕە کۆمەڵایەتییەکان بینەری دەبین و لە هەواڵەکان‌دا بە زۆری وەبەر چاومان دەکەوێ. ڕێکخراوەی پارێزگاری و پاراستنی مافی ئاژەڵان لە سەرتاسەری جیهان هەوڵی ئەوەی دەدەن کە رێگری لەو کارە توندوتیژانە کە بەرامبەر بە ئاژەڵان ئەنجام دەدرێ، بکەن.\nدیارە ڕۆژانە بابەت و وێنەی کوشتن و برینداربوونی باڵندە و ئەو کەسانەی ئازاری ئاژەڵان(بە تایبەتی سەگ و پشیلە و گوێدرێژ) دەدن زۆر بۆ دێ. یەکێک لە خاڵ و بابەتە ھەڵەکان کە ژینی ئاژەڵەکان دەخاتە مەترسێوە، ڕاوە. جا چ ڕاوە ئاژەڵ بێ چ ڕاوە باڵندە. ڕاوی بە چەک، کە بۆ چەکەکەشیان بەڵگە و جەوازیان ھەیە یا نا، کەس نازانێ. چۆن ڕاوێ دەکەن ئێستە کە ڕاو بە گشتی لەم شوێنانە قەدەغەیە.\nلە کەروێشت و بەراز و قاز و... را بگرە تاکوو دەگاتە ڕێوی و گیانلەبەرەکانێک کە تۆرەمەیان لە ئاستی لەناوچوون دایە.\nھەڵبەت زۆربەی ڕاوەکان دیارە لە ناوچەی خۆمان و لە قۆپێ قازان، گەرووس، تاڵاوی نێونەتەوەیی کانێ بەرازان، شامێ و قۆرغی قۆپێ باباڵی دەکردرێن.\nخاڵ و بابەتێکی دیکە کە بەڕاستی دیاردەیەکی زۆر قێزەون و ناشیرینە، تێک‌بەردانی دوو ئاژەڵە. تۆ دەبینی تاقمێک لە گۆڕەپانێک کۆدەبنەوە یاخود لە شوێنێک دەوری دوو ئاژەڵ دەدەن کە ئاژەڵەکان خۆیان نازانن بۆچی شەڕ دەکەن بەڵکو ئەو کەسانەی لەوێن هانیان دەدەن کە پێکەوە بەشەر بێن. ئەم ئاژەڵانەش بەشێوەیەکی زۆر دڕندانە تا ئەو جێگەیە پەلاماری یەک دەدن کە دە کۆتایی‌دا ھەموو جەستەیان بە خوێن دێ.\nزۆر جار شتەکە وای لێ دێ کە ئەو ئاژەڵانەی بەشەڕ هێنراون باری تەندروستیان بە جۆرێک خراپ دەبێ کە خاوەنەکەشی چارەسەری بۆ ناکا و بەرگری لێ دەکا و فرێی دەدا تاکوو دە ئەنجامدا گیانی لە دەست دەدا و دەتۆپێ.\nبۆ نەهێشتنی ئەم دیاردە قێزەونە پێویستە حکوومەت لێژنەیەک پێک بێنێ، لێکۆڵینەوە لەگەڵ ئەو کەسانە بکا و گەر پێویست بوو سزایان بدا لەسەر ئەو کارەی ئەنجامی دەدەن. دیارە بۆ پاراستنی مافی ئاژەڵان لە مەھاباد و ناوچە، ڕێکخراوەکانی ناحکوومی خۆبەخشی قازانج‌نەویست(وەکوو ڕێکخراوەی خێرخوازی ژین مەھاباد، سەوزبیرانی لاوی مەھاباد و..) پێکھاتوون کە لە پێناو مافی ئاژەڵان کار دەکەن بۆ ئەوەی پەیوەندییەکی باش لە نێوان نەوەی نوێ و ئاژەڵەکان، درووست بکەن. بە تایبەتی لە نێو کۆمەڵگای ئێستادا، چونکە لە ساڵانی ڕابردوو بە هۆی شەڕ و کوشتار پەیوەندییەکی زۆر خراپ لە نێوان مرۆڤ و ئاژەڵەکان دروست بووە.\nکوشتن و ئازاردانی ھەر گیانلەبەرێک بە ھەر شێوە و بەھەر ھۆیەک کە بێ، نارەوا و ناخۆشە. ئێمە دەبێ هەوڵ بدەین و خەڵک تێبگەیێنین کە ئەو ئاژەڵانەش وەکوو ئێمەی مرۆڤ مافی ژیانیان هەیە و بە هەموو شێوەیەک ناڕەوایە ئازار بدرێن. بەم ھیوایە.\nبرچسب ها: ئازاردانی ئاژەڵان, ئاژەڵان, تۆڕە کۆمەڵایەتییەکان, دیاردە, هاژه, کوشتن


کلیلی ده‌رگه‌کانی خه‌یاڵ – كولتور مه‌گه‌زین\nتابلۆ: ولیه‌م تێرنه‌ر – ڕاوچیه‌كان له‌ده‌ریاردا – ١٧٩٦ – William Turner, “Fishermen at Sea,” 1796\nبابه‌تی: دابان عه‌تار\t ئاب 21, 2017\nولیه‌م تێرنه‌ر؛ ڕاوچیه‌كان له‌ده‌ریادا. ١٧٩٦ William Turner, “Fishermen at Sea,” 1796\nپێمبڵێن کوڕی خه‌یاڵ. له منداڵیه‌وه هه‌ر وابووم. له هه‌وره‌کان ڕاده‌مام و شێوه‌ی پیره‌پیاوێک، منداڵێک یان دایکێکم لێیان دروستده‌کرد و له‌خه‌یاڵی خۆمدا چیڕۆکم بۆیان دروستده‌کرد. نازانم ئه‌وه‌ی من ده‌مبینی ڕاستبوو، یان خه‌یاڵێکی خۆمبوو، هیچی تر.\nته‌مه‌نم پێنج ساڵانه له‌نێو گژوگیای به‌هارێکی سه‌رنج ڕاکێش خه‌ریکی غارغارێنم. براکه‌م  دوو ساڵ له‌خۆم گه‌وره‌تره به‌دوام که‌وتووه، له‌ناکاوێک سه‌رنجم چووه سه‌ر هه‌ورێک له‌شێوه‌ی پیره‌پیاوێکی ڕیش سپی ده‌ستی بۆ ڕاداشتبووم. له‌جێی خۆم وه‌ستام، له چاوه سپیه‌کانی ڕامام. براکه‌م به‌سه‌ر سامییه‌وه گوتی: چی بووه؟!\nته‌مه‌نم شه‌ش ساڵانه دایکم ده‌ستی گرتووم وبه‌دوای خۆیدا ڕامده‌کێشێت. ئه‌و په‌له‌یه‌تی، من له مانگه‌که ڕاماوم و هه‌ستده‌که‌م بۆ هه‌رکوێ بچین ئه‌و به‌دواماندا دێت. پێم له‌به‌ردێک گیرده‌بێت و به‌ده‌مدا ده‌که‌وم پێش ئه‌وه‌ی به‌ر زه‌ویه‌که بکه‌وم دایکم ده‌سته‌کانم به‌رزده‌کاته‌وه، به‌توڕه‌ییه‌که‌وه ده‌ڵێ: ئه‌که ملت شکێ! کوێربووه!\nچه‌په‌ڵۆکێک به‌سه‌رمدا ده‌کێشێ و به‌رده‌وام ده‌بێته‌وه له ڕۆیشتن. هه‌ست به مانگه‌که ده‌که‌م، به‌ڵام ناوێرم ئاوڕبده‌مه‌وه، له‌سه‌ری کۆڵان پێچ ده‌که‌ینه‌وه، ئه‌مجار ئاسانتر مانگه‌که‌م لێوه دیاره، هێشتا به‌دوامانه‌وه‌یه. چێژ ده‌بینم له خه‌مڵاندنی ڕۆیشتنی مانگ له‌گه‌ڵ ئێمه‌دا. ده‌مه‌وێ هۆکاری ئه‌و ڕۆیشتنه بزانم، هه‌ر ئه‌وه‌نده‌ی لێتێده‌گه‌م مانگ ئێمه‌ی خۆشده‌وێت و ده‌یه‌وێ له‌گه‌ڵمان بێت. شه‌وێکی تر له‌نێو ماشێندا هه‌مان مانگم بینییه‌وه به‌پێی خێراییه‌که‌ی ئێمه له‌گه‌ڵمان ده‌ڕۆیشت.\n: هه‌بوو نه‌بوو که‌س له خوای گه‌وره‌تر نه‌بوو، مانگێک ببووه هاوڕێی کوڕێکی شه‌ش ساڵان، شه‌وانه كاتێک خێزانه‌که‌ی له سه‌ربانه گڵینه‌که‌یان ده‌خه‌وتن. کزه‌بایه‌کی سارد کوڕه‌که‌ی به‌خه‌به‌ر ده‌هێنا، کاتێک چاوه‌کانی ده‌کرده‌وه سه‌رنجی ده‌که‌وته سه‌ر مانگه‌که، وایده‌زانی ئه‌و کزه‌بایه فوی مانگه‌که‌یه تا به‌ئاگای بێنێ. هه‌ڵده‌ستا، به‌رانبه‌ر مانگه‌که داده‌نیشت، ده‌که‌وته قسان. دوێنێ ئاگام لێبوو به‌درێژایی ڕێگاکه به‌دوامانه‌وه بووی. دایکم نه‌یده‌زانی تۆ به‌دوامانه‌وه‌ی. چه‌په‌ڵۆکێکی لێدام و هه‌ڵیستاندمه‌وه. ئه‌وان له‌من تێناگه‌ن. ڕۆژێکیان باسی ئه‌وه‌م بۆیان کرد، که تۆ هه‌میشه له‌گه‌ڵماندا ده‌ڕۆی، به‌ڵام ئه‌وان له‌من تێنه‌ده‌گه‌یشتن. هه‌ریه‌که‌ی ده‌یه‌ویست ئه‌و ڕۆیشتنه‌ی تۆ لێکبداته‌وه، به‌ڵام من له‌هه‌موویان باشتر له‌تۆ تێده‌گه‌م. ده‌زانم تۆ منت خۆشده‌وێت و هه‌میشه له‌گه‌ڵمدای تا ئاگات لێمبێت. مانگه‌که ده‌ستی ڕاداشت و کوڕه‌ی له‌گه‌ڵ خۆێ برد بۆ ناو جیهانێکی پڕ له یاری و خواردن.\nئه‌وه یه‌که‌م چیڕۆک بوو به‌مێشکمدا گوزه‌ری کردبێت.\nئه‌و وێنانه وه‌ک خه‌یاڵێکی تیژتێپه‌ڕ دێنه‌وه پێشم. ئه‌مشه‌ویش خه‌وزڕاوم به‌دیار چیڕۆکی سه‌رگه‌ردانی مانگ له‌شه‌قامێکدا. چه‌ندان چیڕۆک به‌خه‌یاڵمدا دێت و به‌هیچیان ڕازی نابم.\nده‌ساڵانم،  گۆڵچیم، وه‌ستاوم و له ئاسمان ڕاماوم. تا چاو بڕکات شیناییه. له‌خۆم ده‌پرسم: ده‌بێ له‌ده‌ره‌وه‌ی ئه‌و ئاسمانه چی هه‌بێ؟ ده‌مه‌وێ خه‌یاڵی پێکهاته‌ی ئاسمان بکه‌م. گوێم له هاوارێک ده‌بێت: گۆڵ، گۆڵ.\nڕاده‌چڵه‌کێم! ده‌که‌ومه به‌ر هێرشی هاوڕێکانم: ئه‌وه له‌کوێی؟! بۆ ئاگات له یارییه‌که نییه؟! ده‌مکه‌نه ده‌ره‌وه. به غه‌مباری ملی ڕێگا ده‌گرمه به‌ر. هه‌ست به‌لاوازی خۆم ده‌که‌م. گه‌رمایه‌که تاقه‌تپڕوکێنه! سه‌یری خۆره‌که ده‌که‌م. وای لێکده‌ده‌مه‌وه مانگه و داگیرساوه. دوای ساڵانێک کاتێک به‌سه‌رهاتی ئیبراهیمی په‌یامبه‌رم ده‌خوێنده‌وه ئه‌و قۆناغه‌ی خۆمم به‌بیرده‌هاته‌وه. وامده‌زانی ئه‌وه قۆناغه‌كانی هه‌ڵوه‌دابوونی هزری مرۆییه به‌دوای حه‌قیقه‌تدا. سه‌ره‌تا ئه‌ستێره‌یه‌کی گه‌شاوه‌ی بینی گوتی: ئه‌وه په‌روه‌رێنێ منه، کاتێک ئاوا بوو گوتی: من شتی له‌به‌رچاو ون بووم خۆشناوێت. دواتر مانگی بینی گوتی: ئه‌مه‌یان په‌روه‌رێنمه! دواتر ڕۆژی بینی گوتی: ئه‌وه‌یان په‌روه‌رێنمه ئه‌وه‌یان گه‌وره‌تره! ئه‌و ئایه‌تانه وه‌ک هه‌ڵوه‌دابوونی هزری مرۆیی له‌پێناوی دۆزینه‌وه‌ی حه‌قیقه‌ت سه‌رسامیان کردم. وامده‌زانی منیش له قۆناغێکدا خودان گه‌ڕان و پرسیارگه‌لی گه‌وره‌بوومه. من بچووک بووم، به‌ڵام پرسیاره‌کانم گه‌وره‌بوون! من گه‌وره‌بووم پرسیاره‌کانم بچووک بوونه‌وه. تا پرسیاره‌کانم زێتر جڵه‌وگیرده‌کران له‌لایه‌ن ژینگه‌که‌مه‌وه، خه‌یاڵه‌کانم گه‌وره‌تر ده‌بوون، زیاتر له‌کۆمه‌ڵگا داده‌بڕام و که‌سێکی ته‌نیام لێده‌رده‌چوو. ڕێگایه‌کی ئاسانم بۆ شیکاری پرسیاره‌کانم دۆزییه‌وه، خه‌یاڵه‌کانم شیکاری پرسیاره‌کانیان ده‌کرد، به‌ڵام شیکارییه‌کی زانستی نا، به‌ڵکو ته‌نێ ده‌متوانی چیڕۆکی ئه‌فسانه‌یی دابڕێژم بۆ لێکدانه‌وه‌یان.\nمانگ ژه‌نه‌ڕاڵی جوانییه، ئه‌و کاتانه‌ی ده‌رده‌که‌وێت به خۆی و سه‌ربازه‌کانییه‌وه، که ئه‌ستێره‌کانن، له‌پیناوی ڕوناکیدا ده‌جه‌نگن و دڵی تاریکی کون ده‌که‌ن!\nڕۆژ زاڵبوونی شانشینی مانگه به‌سه‌ر ڕووناکیدا، خۆر مانگه له لووتکه‌ی ده‌سه‌ڵاتدا. کاتێک هه‌وره‌کان ده‌یانه‌وێ به‌ری ڕووناکی بگرن. خۆر به قامچییه تیشکیه‌که‌ی ده‌که‌وێته گیانیان تا ئه‌وان ده‌ستده‌که‌ن به گریان و ناڵین… به‌مشێوه‌یه درێژه‌م به چیڕۆکه‌کانم ده‌دا.\nده‌چوومه چایخانه‌کان و بۆ ماوه‌کی درێژ داده‌نیشتم و له‌سیمای مرۆڤه‌کان ڕاده‌مام، به‌پێی خوێندنه‌وه‌ی هێله‌کانی سه‌ر ده‌موچاویان و سه‌یرکردنی چاویان چیڕۆکم بۆیان دروستده‌کرد. ئه‌و پیره پیاوه‌ی ئه‌و لایه ژنی مردوه سه‌یری ڕوانینه دووره‌کانی و مژه قوڵه‌کانیم ده‌کرد، که له جگه‌ره‌که‌ی ده‌دا و درێژه‌م به چیڕۆکه‌که‌م ده‌دا، له‌به‌رئه‌وه‌ی ژنه‌که‌ی زۆر خۆشده‌ویست دوای مردنی ژنه‌که‌ی هیچ شتێک مانای نه‌ماوه، ڕۆژانه دێته ئه‌م چایه‌خانه‌یه داده‌نیشێت و به‌ده‌م خه‌یاڵی ڕابردووه‌وه درێژه به ژیانی ده‌دا. قوم له جگه‌ره‌که‌ی ده‌دا، هه‌موو جارێک له‌بیری ده‌چێت چایه‌که‌ی تێکدا هه‌ر ئاوایی به‌سه‌رییه‌وه ده‌نێ، به‌یه‌ک فڕ ته‌واوی ده‌کات. به‌ده‌نگی چایچیه‌که به‌ئاگادێته‌وه: چایه‌کی ترت بۆ بێنم؟ ئه‌ویش جارجار به‌نیوه گاگاییه‌وه له‌زاری ده‌رده‌چێت: به‌ڵێ نازداره‌که‌م تێیکه‌وه. کاتێک ته‌ماشای سه‌ربادانی چایچییه‌که ده‌کات، وه‌ک هه‌مووجار ئاره‌قه‌یه‌کی ته‌نک نێوچاوانی ده‌ته‌نێ، به‌شه‌رمێکه‌وه ده‌ڵێ: ببوره. به‌ده‌م هه‌ڵدانی چای سێییه‌م و چواره‌مه‌وه ئه‌و نێوچه‌وان گرژکردنه‌ی ده‌بینم، که هه‌موو جار به‌خه‌نده‌ییه‌ک کۆتایی پێدێت. به‌مشێوه‌یه لێکیده‌ده‌مه‌وه: له‌ته‌مه‌نی سی ساڵی عاشقی کچیکی هه‌ژده ساڵی ده‌بێت. کچێکی تا بڵێی منداڵکار و هه‌رزه. دوای هه‌وڵێکی زۆر ده‌توانێ هه‌م کچه‌که و هه‌م ماڵی باوکی ڕازیبکات و هاوسه‌رگیری ده‌که‌ن. ئه‌و پیاوه له‌نێوان سورتکی کچه‌که و عیشقه‌که‌ی خۆیدا ده‌سوتێت. درێژه به‌ژیانێک ده‌دات له‌نێوان عیشقی زۆر و جافای مه‌عشوقدا. هه‌ڵچونه له‌ناکاوه‌کانی، ڕه‌فتاره منداڵانه‌که‌ی، گریانه بێ هۆکاره‌کانی.\nکاتێک ڕه‌فتاره منداڵانه‌کانی به‌بیرده‌هاته‌وه تۆزێک نێوچاوانی گرژده‌کرد، دواتر وێنه‌که‌ی له‌پێشچاوی ده‌گۆڕا بۆ یادگارییه‌کی خۆش و خه‌نده‌ییه‌کی ده‌کرد. خه‌ریکی دروستکردنی چیڕۆکه‌کانم بووم به‌پێی ڕووخساری که‌سه‌کان. ڕۆژێک پیاوێکی خڕکه‌له‌ی ڕه‌ش ئه‌سمه‌رم بینی، چاوی چه‌پی که‌لاشووشه‌یه‌کی شینی تێدابوو. له‌سه‌رمێزه‌که‌ی به‌رانبه‌رم دانیشت، ملی وه‌ک فه‌ڕاڕه ده‌سووڕاند یه‌کێک به‌بێ ئه‌وه‌ی یه‌ک قسه‌شی له‌گه‌ڵدا بکات، جانتاییه‌کی ڕه‌شی له‌ته‌نیشتی دانا و دانیشت. بانگی کرد: کاکه چاییه‌کی زه‌ردی که‌م شه‌کرد. پیاوی چاوکه‌لاشووشه به‌بێ ئه‌وه‌ی سه‌ریبسوڕێنێت پرسی: ئێوه‌ش شه‌کره‌تان هه‌یه؟ پیاوه‌ی شیکپۆش گوتی: نه‌خێر چایه‌که‌م بۆ ئێوه‌یه. پیاوه‌ی چاو که‌لاشووشه به په‌نجه‌کانی چه‌ندجارێک به‌ئه‌سپایی به مێزه‌که‌یدا کێشا. پیاوی شیکپۆش مۆبایله‌که‌ی خسته بن گوێی به ئه‌سپایی: به‌ڵێ کۆڵانی نه‌وه‌ت خانووی ژماره شه‌ش.یه‌کسه‌ر هه‌ڵسا، به‌په‌له چووه ده‌ره‌وه. جانتاکه‌ی به‌جێهێشتبوو. ئه‌گه‌ر پێشتر ڕۆمانه پۆلیسییه‌کانم نه‌خوێندباوه، هه‌رگیز له‌و ڕووداوه تێنه‌ده‌گه‌یشتم. له‌وانه‌شه ئه‌و ڕووداوه‌ش یه‌کێک بێ له و ڕۆمانه پۆلیسیانه‌ی خوێندبوومه‌وه، له‌وانییه ئه‌وه‌ش هه‌ر خه‌یاڵێک بووبێ و هیچی تر، چونکه کاتێک سه‌رنجم له مێزی ژماره شه‌ش دایه‌وه که‌سم نه‌بینی. به‌و ژماره شه‌شه شه‌وێکی ژیانمم به‌بیرهاته‌وه:\nئه‌وکاتی شه‌ش ساڵان بووم، له‌گه‌رمه‌ی شه‌ڕی ناوخۆدابوو، ئێواره‌که‌ی له گه‌ڕانی ماڵمان کۆمه‌ڵێک کتێب و وێنه دۆزرابوونه‌وه، هه‌رچه‌نده باوکم حیزبی نه‌بوو، ئه‌و وێنانه‌ش هی مامم بوون، که له‌ماڵی ئێمه‌دا ده‌ژیا، به‌ڵام ئه‌و به‌ڵگانه له‌سه‌ر باوکم هه‌ژمارکران و به‌لێدان به‌پێشی خۆیاندا، دایکم لێیان ده‌پاڕاییه‌وه: تخوا مه‌یبه‌ن. تخوا وازی لێبێنن، بێسوود بوو. منیش به گریان لچکی مه‌کسیه‌که‌ی دایکمم گرتبوو، ئه‌و شه‌وه تاسبه‌ی خه‌و نه‌چووه چاوه‌کانم، هه‌ر ئه‌و پیاوانه‌م ده‌هاته‌وه پێش چاو، که به شه‌ق و قۆنداغه تفه‌نگ له‌باوکمیان ده‌دا. چه‌ندی هه‌وڵمدا نه‌متوانی وێنای دۆخی باوکم بکه‌م. له‌ژێر به‌تانییه‌که‌وه گوێم له لووشمه‌لووشمی دایکم بوو ده‌گریا. منیش له ژێر به‌تانیه‌که‌وه ده‌گریام. هه‌وڵمده‌دا خه‌یاڵبکه‌م باوکم له چ دۆخێک داییه، به‌ڵام نه‌مده‌توانی. دواتر گوێم له باوکم بوو چۆن ئازاریان داوه ده‌یگوت: به چه‌ند پیاوێکی چوارشانه لێیانده‌دام و سوکایه‌تیان پێده‌کردم. یه‌کێکیان هاواریکرد: لێمگه‌ڕێن با بیتۆپێنم ئه‌و سه‌گ باوکه، هه‌ر ئه‌وه‌نده‌م ئاگا لێبوو، که‌رته‌بلۆکێک به‌ر په‌راسووم که‌وت، له‌هۆشی خۆم چووم. به‌ئاگایان هێنام و که‌وتنه‌وه وێزه‌م. ئێستاشی له‌گه‌ڵدابێ جارجار باوکم ده‌ستێک به‌سینگییه‌وه ده‌گرێ و هه‌ناسه‌ی لێده‌بڕێ تا چه‌ند خوله‌کێک بێده‌نگ ده‌بێ، تا تۆزێک دێته‌وه سه‌رخۆی. ده‌ڵێ: هه‌ستده‌که‌م ئه‌و په‌راسووه‌م دێته‌ده‌رێ، هه‌ناسه‌م ده‌گیرێ ده‌بێ به‌ده‌ستی بیبه‌مه‌وه جێی خۆی. له‌و خه‌یاڵانه‌دابووم، هه‌ستم به مشه‌وه‌شییه‌ک کرد.\nسه‌رنجی ده‌وروبه‌ری خۆممدا، بینیم هه‌موویان قوڵاغ بوون ، سه‌یری ته‌له‌فزیۆنه‌که ده‌که‌ن. ته‌له‌فزیۆنه‌که هه‌واڵی ته‌قینه‌وه‌یه‌کی خۆکوژی ڕاده‌گه‌یاند له به‌رده‌م وه‌زاره‌تی ناوخۆ. پۆلیس به‌شه‌قامه‌که‌دا بڵاوببوونه‌وه. ویستم وێنای ئه‌و تێگه‌یشتنه‌بکه‌م، که بتوانێ به‌سه‌ر ترسی مه‌رگدا زاڵبێت. واملێکداییه‌وه جه‌نگی مرۆڤه‌کان هه‌رگیز له‌پێناوی ڕاستیدا نه‌بووه، به‌ڵکو له‌پێناو تێگه‌یشتنه‌کانیاندا بووه. مرۆڤه‌کان هه‌میشه قوربانی ئه‌و ڕێژه ڕاستییه‌بوون، که له دیدی خۆیان پیرۆزیان کردووه و ڕه‌هاییان پێیداوه. سه‌رنجم له‌وه‌دابوو، له‌نێوان هه‌مان بیروباوه‌ڕی فه‌لسه‌فی و دینیشدا چه‌ندان تێگه‌یشتنی جیاواز شه‌ڕیان بۆ خۆیان ده‌کرد، شه‌ڕ بۆ تێگه‌یشتنی خۆیان له‌ده‌قه‌کان، نه‌ک شه‌ڕی ده‌قه‌کان. به‌م پێیه‌ش جه‌نگه‌کان جه‌نگی تێگه‌یشتنه‌کان بوون. به‌خه‌یاڵ گروپێکی توند ئاژووم وێناده‌کرد هاواریان ده‌کرد: بکوژن، بکوژن. له‌به‌رانبه‌ردا گروپێکی تر هاواریان ده‌کرد: ئه‌وه‌ی مرۆڤێک بکوژێ وه‌ک ئه‌وه وایه هه‌موو مرۆڤایه‌تی کوشتبێ. ئه‌وه‌ی مرۆڤێک بکوژێ گه‌وره‌تره له ڕوخاندنی ماڵی خودا! یه‌کێک هاواریده‌کرد: هه‌ر هۆکارێک بگرنه به‌ر له‌پێناوی ئامانج. ته‌نێ ئامانج هه‌موو هۆکاره‌کان شیاوده‌کات بۆ گه‌یشتن. چاوم که‌وته‌وه سه‌ر ته‌له‌فیزیۆنه‌که، له‌نێو ئاپۆڕای قه‌ره‌باڵغیه‌کاندا دوو کچی شه‌ش حه‌وت ساڵان جلوبه‌رگی قوتابخانه‌یان له‌به‌ردابوو، به‌خێرایی ده‌ڕۆیشتن و سه‌یری قه‌ره‌باڵغیه‌که‌یان ده‌کرد. ترسێکی قوڵ له‌چاوه‌کانیاندا ده‌خوێندراییه‌وه. له‌رزێک که‌وته هه‌ناومه‌وه. ویستم وینای ترسه‌که‌یان بکه‌م، فرمێسک ئه‌وکی گرتم. خۆم بۆ نه‌گیرا دامه پڕمه‌ی گریان. ئه‌وانه‌ی ده‌وروبه‌رم لێیانده‌ڕوانیم و سه‌ریان سوڕمابوو. به‌بێ ئه‌وه‌ی ڕێگابده‌م هیچم لێبپرسن چوومه ده‌ره‌وه.\nله‌گه‌ڵئه‌وه‌شدا خه‌یاڵ زۆرجاران بۆ ساتێکیش بێت به ئامانجه‌کانمی گه‌یاندووم، بیرمدێته‌وه چه‌ندان شه‌و به‌خه‌یاڵی ئه‌و یاریانه‌وه خۆم خه‌واندوه، که ده‌ستم پێیان نه‌گه‌ییوه، تا به‌ێانی له‌خه‌ونه‌کانمدا یاریمکردوهوه، ئه‌وه وایلێکردوقم زۆربه‌ی شه‌وان به‌وشێوه‌یه بخه‌وم و یارییه‌کان دووباره بکه‌مه‌وه. به‌ڵام زۆر جارانیش گریاندوومی، قوڕگی گرتووم، دونیای لێ ته‌سک کردوومه‌ته‌وه. ئه‌مشه‌و وا ئه‌ودێرانه ده‌نووسم توشی شڵه‌ژانێکی له‌ڕاده‌به‌ده‌ر بوومه‌ته‌وه. به‌خۆم ده‌ڵێم خۆزگه ئه‌و پیاسه‌ییه‌م نه‌کردبا، یه‌کسه‌ر په‌شیمان ده‌بمه‌وه. ئه‌گه‌ر ئه‌و پیاسه‌ییه‌م نه‌کردباییه ئه‌ی کێ ئه‌و خه‌مه‌ی بکردباییه نووسین؟ خۆ منیش نه‌متوانییوه ئه‌وه بکه‌م، ئه‌وه‌تا چه‌ندان جار چیڕۆکه‌که‌م نووسیوه‌ته‌وه و په‌ڕه‌که‌م دڕاندووه. هه‌رجارێک به‌دیار دێره‌کانه‌وه گریاوم. نازانم بۆ چاره‌نووسی ئه‌و کاراکته‌ره‌م گریاوم، که نه‌مزاتوانیوه بینووسمه‌وه یان بۆ چاره‌نووسی خۆم، به‌ده‌ست عیشقی کاراکته‌ره‌که‌مه‌وه. سه‌ر له‌ئێوارێ هاوڕێییه‌کم ته‌له‌فۆنی بۆکردم. داوای لێکردم بچینه شه‌قامی ئیسکان و پیاسه‌یه‌ک به‌یه‌که‌وه بکه‌ین. له شه‌قامی سی مه‌ترییه‌وه بۆ نێو شه‌قامی ئیسکان به‌ده‌مه‌ته‌قێ و قسه‌ی خۆش شۆڕمانکرده‌وه. پێش ئه‌وه‌ی بگه‌یینه نێو قه‌ره‌باڵغی شه‌قامه‌که، هاوڕێکه‌م به‌پێکه‌نینه‌وه سه‌رهاتێکی خۆی بۆده‌گێڕامه‌وه، به‌قوولی چوبوومه نێو به‌سه‌رهاته‌که‌وه، پێده‌که‌نیم، له‌و کاته‌دا سه‌رم سوڕاند، خۆزگه سه‌رم نه‌سوڕاندباییه. هه‌ندێک چرکه هه‌ن به‌بێ پرس خۆیان به‌ژیانتدا ده‌که‌ن. نه‌خێر په‌شیمان بوومه‌وه، هه‌موو چرکه‌ییه‌ک به‌بێ پرس دێته نێو ژیانمانه‌وه، چرکه‌ییه‌ک دواتر ده‌بێ به‌ڕابردوو. ئایا هه‌موو چرکه تێپه‌ڕیوه‌کان ده‌بن به‌ڕابردوو؟ باوه‌ڕم وایه هه‌ندێک له‌ڕابردووه‌کان ئاڕاسته‌که‌ری ئێستامانن، که‌واته ئێمه زۆر پته‌و به ڕابردوومانه‌وه به‌ستراوینه‌ته‌وه. مرۆڤ بریتییه له که‌ڵه‌که‌بوونی ڕابردووی و جوولان بۆ وێسته‌گه‌ییه‌کی ئاینده له ئێستادا.\nببورن که زۆرجار له هێله‌کانی گێڕانه‌وه لاده‌ده‌م و خه‌ریکی شیکاری ده‌بم، ده‌زانم ئه‌وه زیان به گێڕانه‌وه ده‌گه‌ییه‌نێ، به‌ڵام منیش خه‌یاڵێکم و له ڕابردووم درووست بووم، ناتوانم وابه‌ئاسانی له‌ڕابردووم ده‌ربازبم.\nچاوم که‌وته‌سه‌ر ئافره‌تێک له‌به‌رده‌می دوکانێکی داخراودا سه‌ری داخستبوو، ده‌سته‌یه‌ک بنێشتی له‌به‌رده‌می خۆی دانابوو. هه‌ر که چاوم که‌وته سه‌ری هه‌ستم به‌گوشرانی دڵم کرد.\nئه‌و شیعره‌ی به‌درێژایی ژیانم توڕه‌ی کردووم به‌وه‌ی له جوانی مانگی خۆشه‌ویستمی که‌مکردۆته‌وه ئێستا لێوه‌کانم ده‌بزوێنێ:\nمانگی نه‌و بۆیه هه‌مووده‌م زیاد ده‌کا و ده‌شنێته‌وه\nتا جه‌ماڵی وه‌کو ڕووی تۆ بڕازێنێته‌وه\nهه‌ر که‌گه‌ییه چوارده‌مین شه‌و تێده‌گا ناگا به‌ڕووت\nجا له داخا ورده ورده کز ده‌بێ و ده‌کوژێته‌وه\nئه‌وه‌ی بینیم مانگێک بوو به‌دیار ده‌سته‌یه‌ک بنێشتی سه‌همه‌وه هه‌ڵکورمابوو. هه‌رچه‌نده جلوبه‌رگه‌که‌ی زۆر داپۆشراوبوو، به‌ڵام جوانییه‌که‌ی له‌ناخه‌وه له‌رزاندمی. پێستێکی گه‌نمی گه‌رمی هه‌بوو، دووچاوی سه‌وزی که‌روێشکی گه‌وره، چه‌نه‌گه‌بچوکه‌که‌ی له‌ئاستی لووته قنجه‌که‌ی بوو، ده‌مێکی بچووک به لێوێکی گۆشتنه‌وه. ته‌مه‌نی له‌نێوان سی بۆ سی و پێنج ساڵان ده‌بوو. به‌پێی ئه‌وه‌ی من بیست و حه‌وت ساڵ بووم، ثێده‌چوو ئه‌و سێ بۆ پێنج ساڵ له‌من گه‌وره‌تربێ. ئاگام لێبوو چه‌ند گه‌نجێک له‌وبه‌ره‌وه وه‌ستابوون، سه‌رنجیان لێیده‌دا. ئه‌و ئاگای لێیان نه‌بوو، له‌به‌رئه‌وه‌ی سه‌ری هه‌ڵنه‌ده‌بڕی. هاوڕێکه‌م گوتی: بینیوته؟! منیش به‌بێ ئه‌وه‌ی ئاگام له‌خۆم بێ هه‌ناسه‌یه‌کم هه‌ڵکێشا: به‌ڵێ بینیومه به‌داخه‌وه! گوتی: جوانێکی ئاوا که‌وتۆته شوێنێکی ئاوا مه‌ترسیدار! کاتێک گه‌یشتینه ئه‌و قسانه لێیتێپه‌ڕیبووین. به‌توڕه‌ییه‌که‌وه گوتم: وانییه کاکه وانییه، که‌سێکی زۆر به‌هه‌یبه‌ت دیاره. هاوڕێکه‌م سه‌ری ڕاوه‌شاند: که‌سێکی به‌هه‌یبه‌تی جوان له‌شه‌قامێکی ئاوا پڕ له‌پیاوی چڵێس! سه‌رم بۆ ئاسمان به‌رزکرده‌وه مانگم بینییه‌وه، به‌ڵام ئه‌مجاره ئه‌ق جوانییه‌ی جارانی نه‌مابوو. جه‌ختمکرده‌وه: کاکه سه‌رنجت نه‌دا؟ هه‌ر سه‌ری هه‌ڵنه‌ده‌بڕی ئه‌وه‌نده شه‌رم به‌خۆ بوو. به پێکه‌نینێکی پڕله‌سوکایه‌تییه‌وه گوتی: که‌سێکێ شه‌رم به‌خۆ چیده‌کا له‌شه‌قامێکی وادا؟ گووتم: ئێ کاکی خۆم هه‌ڵبه‌ته شتێک ناچاری کردووه کاربکات، تۆ نه‌بوونیت نه‌بینیووه؟ گووتی: به‌ڵێ بینیومه، به‌ڵام خۆ هه‌ر به‌ته‌نیا ئێره نییه کاری تێدابکا. ئه‌وقسانه به‌مێشکمدا نه‌ده‌چوو، هه‌ر نومده‌ویست بیریشی لێبکه‌مه‌وه گوتم: وانییه کاکه وانییه. گوتی: ئه‌وه‌ی من بیستومه‌و بینیومه تۆ نایزانی، تۆ مرۆڤێکی نێو کتێب و خه‌یاڵه‌کانتی نازانی له‌واقیعدا چی ده‌گوزه‌رێ. هاوڕێیه‌کی ده‌وڵه‌مه‌ندم هه‌یه پێیگووتم: ڕۆژێکیان له‌نێو به‌رزکه‌ره‌وه‌دا کچێک من و کچێک به‌ته‌نێ ماینه‌وه، زۆر جوان بوو، داواملێکرد ته‌نیا ماچێکم داتێ سێ سه‌ش دۆلاری ده‌ده‌مێ، کچه‌که‌ش به‌بێ ئه‌وه‌ی بمناسێ ماچه‌که‌ی دامێ. بێنه پێش چاوی خۆت ئافره‌تێکی ئاوا جوان له‌به‌ر هه‌ژاری له‌شه‌قامێکی ئاوادا به‌دیار ده‌سته‌ییه‌ک بنێشتی سه‌همه‌وه چاوه‌ڕێی دوسه‌دوپه‌نجاییه‌ک بکات، پیاوێکی ئاوا نه‌فس نزمیش به‌پاره‌یه‌کی زۆره‌وه ڕووبه‌ڕووی هه‌ڵبژاردنێکی ئاوایی بکاته‌وه، ده‌بێ هه‌ست و بیرکردنه‌وه‌ی چۆن بێ؟!\nئه‌و قسانه‌ی گورزێکبوون به تۆقی سه‌رم که‌وتن. چایه شیرینه‌که‌ی سه‌ر خه‌ڵوز ژه‌هری ماربوو له‌زارمدا. له‌زه‌تی پیاسه‌که‌م بووه ژه‌قنه‌بووت! هاتمه‌وه یه‌کسه‌ر خۆم له‌ژووره‌که‌م نا، له‌سه‌ر دۆشه‌که‌که‌م به‌پشتدا که‌وتم. ئه‌و خه‌یاڵانه‌ی وێنای ژیانی ئه‌و ئافره‌ته‌م پێیان ده‌کرد، ببوونه‌سه‌رچاوه‌ی دوو ڕووباری سوێر له‌چاوانمدا ڕێچکه‌یان به‌ستبوو. ده‌گریام و وێنای ژیانی پڕده‌رده‌سه‌رت مانگم ده‌کرد. وێنای سه‌رگه‌ردانی مانگێکم ده‌کرد له‌شه‌قامێکدا. وێنای هه‌ڵوه‌رینی په‌ڕه‌ی گوڵێک نینۆکه‌کانی شه‌هوه‌تێکه‌وه. دڵم وه‌ک سه‌گێکی هار ده‌یلووراند و خۆی به‌دیواری سینگمدا ده‌کێشا. چاوه‌کانم هه‌ڵاوسابوون له‌به‌ر گریان. په‌ڕاوه‌که‌مم کرده‌وه ده‌ستمکرد به‌داڕشتنی چیڕۆکێ وێناکراوم بۆ ژیانی ئه‌و ئافره‌ته.\nئه‌وه ژیانی منه، منیش وه‌ک هه‌ر ئافره‌تکی دیکه قوربانی ژینگه‌که‌مم. سه‌ره‌تای ژیانم وه‌ک هه‌ر منداڵێکی دیکه چه‌ندان خه‌یاڵی ڕه‌نگاوڕه‌نگ له‌خه‌یاڵمدا ده‌سوڕاییه‌وه. کاتێک گوێم له حیکایه‌ته‌کان ده‌بوو، وێنای شازاده‌کانم له‌خه‌یاڵدانمدا له‌گه‌ڵ ژیانی خۆم به‌راورد ده‌کرد. وامه‌زانن ئه‌و حیکایه‌تانه حیکایه‌ته‌کانی پێش نووستنمن، نه‌خێر من ته‌نێ له فیلم و فیلم کارتۆنه‌کان بینیومه دایک حیکایه‌ت بۆ منداڵه‌كه‌ی بگێڕێته‌وه تا خه‌وی لێده‌که‌وێت. خه‌واندنی من له منداڵیمه‌وه تا ئێستاش یان به گریانه‌وه بووه یان به‌ده‌م هه‌ناسه‌ی حه‌سره‌تێکه‌وه، یان به‌ده‌م خه‌یاڵی باببرده‌ڵه‌ی وه‌دی نه‌هاتوو بووه. هه‌رگیز هه‌ستم به سیبه‌ری خێزانێکی میهره‌بان نه‌کردووه. باوکم حه‌ز له‌دایکم ده‌کات، چه‌ند جارێک ده‌چێته داوای نایده‌نێ، ئه‌ویش هه‌ڵێده‌گرێ، گوند به‌جێده‌هێلێ و سنووران ده‌بڕن تاده‌گه‌نه ئه‌م شاره و لێره ده‌گیرسێنه‌وه. کاتێک سه‌رنجم له پێوه‌ندی نێوان دایکم و باوکم ده‌دا باوه‌ڕم نه‌ده‌کرد هه‌رگیز ڕۆژێک یه‌کتریان خۆشویستبێ، ئه‌وه‌ی له هزری مندا مابێ له‌باره‌یانه‌وه هه‌ر ته‌نێ شه‌ڕ و ده‌مه‌قاڵێ بووه. ڕۆژێک گوێم له وشه‌یه‌کی خۆشه‌ویستی نه‌بووه له ده‌می یه‌کێکیانه‌وه بێته‌ده‌رێ. زۆرجار له‌خۆم پرسیوه: ئایا هۆکاری قوربانیدانی ئه‌و دووانه له‌پێناوی خۆشه‌ویستی بووه؟ ئه‌گه‌ر یه‌کیان خۆشویستوه چۆن ده‌توانن ئاوا ئازاری یه‌کتری بده‌ن؟ ئایا هه‌ر به‌ته‌نێ حه‌زێکێ شێتانه هه‌ڵیفریواندوون بۆ ئه‌و قوربانیدانه، که به‌ره‌وڕووبوونه‌وه‌ی ژینگه‌که‌یانه له‌پێناوی یه‌کتری؟ ئه‌وه ژیانی خێزانی من بووه. که‌سێک له‌نێو خێزانێکی ئاوایی بێت ده‌بێ چی گرنگ له‌ژیانیدا ڕووبدای تا شیاوی گێڕانه‌وه بێ؟\nژیانێکی فه‌رامۆشکراو ده‌ژیام، که‌س گرنگی پێ نه‌ده‌دام. وامده‌زانی من که‌سێکی زیاد و سه‌ربارم بۆ خزانه‌که‌م. هه‌رگیز هه‌ستم به‌وه نه‌کردبوو، که جوانیم تێدابێ، تا ئه‌وه‌ی ڕۆژێک چوومه ده‌ره‌وه زبڵ فڕێبده‌م کوڕێک منی بینی، له‌و ڕۆژه‌وه ئه‌و کوڕه هه‌ڵوه‌دابوو بۆ من. هه‌رچه‌نده به‌ده‌ستهێنانی من ئه‌وه‌نده گران نه‌بوو، هه‌ر که‌سێک بهاتباییه و له‌و ده‌رامحشکراوییه‌دا بیتوانیبا تۆزێک گرنگیم پێبدا، ده‌یتوانی ئه‌و بۆشاییه پڕبکاته‌وه، که خێزانه‌که‌م به‌یانتوانیبوو پڕیبکه‌نه‌وه. هه‌ستمکرد ئه‌و کوڕه زیاتر له‌وه گرنگیم پێده‌دا و به‌جوانییه‌که‌مدا هه‌ڵده‌ڵێ.یه‌که‌مجار که گوێم له‌قسه‌کانی بوو، په‌له‌مبوو زوو بچمه‌وه ماڵێ و له ئاوێنه‌دا سه‌رنجی خۆم بده‌م بزانم هه‌ر به‌ڕاستی ئاوایی جوانم. ئه‌وه یه‌که‌مجارمبوو به‌و دیده‌وه به‌ره‌وڕووی وێنه‌ی خۆم بمه‌وه و هه‌ست به جوانییه‌که‌م بکه‌م. ئه‌وه‌نده به‌مانگی چواندبووم، تا واملێهات به سه‌یرکدنی مانگ بزه بێته سه‌ر لێوم، ئه‌وه وزه‌یه‌کی باشه بۆ ژیان. ڕۆژێکیان برا گه‌وره‌که‌م منی له‌گه‌ڵ ئه‌و کوڕه‌دا بینی، بۆیه نه‌موێرا بچمه‌وه ماڵێ و له‌گه‌ڵ ئه‌و کوڕه‌دا ڕۆیشتین. نزیکه‌ی مانگێک له شارێکی سه‌ر سنوور پێکه‌وه بووین، چی پێخۆش بوو له‌گه‌ڵیکردم. ئه‌وه‌بده‌ی پێداهه‌ڵدام وامزانی ئه‌وه فریشته‌ی ڕزگارییه. ئه‌و مانگه هه‌ستم به دووری و غوربه‌ت نه‌کرد، بگره ژیان له ماڵی باوکم وه‌ک که‌سێکی فه‌رامۆشکراو غوربه‌تی من بوو. مانگێکی پڕ له چێژ و هه‌ڵفڕین بوو بۆ من. کاتێک گوێم بۆ پیاهه‌ڵدانه‌کانی ڕاده‌داشت هه‌موو له‌شم خاو ده‌بووه‌وه، خۆم له‌باوه‌شی ده‌هاوێشت، ئه‌ویش حه‌زی له‌چی باییه له‌گه‌ڵیداده‌کردم. به‌یانییه‌ک له‌خه‌و هه‌ستام بینیم ئه‌و له‌ته‌نیشتم نییه، له‌جێی ئه‌و نامه‌یه‌کی کورتی به‌جێهێشتبوو:\nمرۆڤێکی بتوانێ دایک و باوکی به‌جێبهێلێ و قوربانی پیاوێکی نه‌ناسی بکات، زۆر ئاسانه پیاوه‌که‌ش جێبهێڵێت بۆ یه‌کی دیکه. هیچ ئافره‌تێک ئاوا به‌ئاسانی خۆینادا به‌ده‌سته‌وه ئه‌گه‌ر خۆی ئاسان ڕامکراونه‌بێ، ئافره‌تی ئاسان ڕامکراویش به‌که‌ڵکی هێنان نایات، بۆیه من ئاماده‌سازیم کردووه له‌سنوور بپه‌ڕمه‌وه و ژیانی خۆم دروستبکه‌م، تۆیش ژیانی خۆت دروست بکه به‌و شێوه‌یه‌ی که ده‌ته‌وێ.\nکاتێک ئه‌و نامه‌ییه‌م خوێنده‌وه، هه‌ستم به زوڵملێکراوییه‌کی زۆر کرد، دامه پڕمه‌ی گریان. تفم ڕۆکرد، جنێوم دا. دنیام له‌پێش چاوی ڕه‌شبوو. ئێوه چیتان لێده‌هات ئه‌گه‌ر بتانزانیبا ئه‌و که‌سه‌ی خۆشتان ویستووه‌و باوڕتان پێیکردوه به‌سۆزانی تێتانگه‌یشتووه؟ دنیا به‌ته‌واوی له‌پێشچاوم ته‌سک بووه‌وه، بڕیارمدا خۆم بکوژم. چوومه قاتی سه‌ره‌وه‌ی مۆتێله پێنج نهۆمییه‌که. به‌نیازبووم به‌بێ بیرکردنه‌وه خۆم فڕێبده‌مه خواره‌وه، باڵام کاتێک ته‌ماشای خواره‌وه‌مکرد ترسێک دایگرتم، سه‌رم به‌گێژه‌وه‌هات. کشامه‌وه دواوه، دانیشتم ده‌ستم به‌گریان کرد.\n( ئه‌و ترسه بیانووێک بوو، منی چیڕۆکنووس له‌جێی ئه‌و نووسیم، تا چیڕۆکه‌که‌م درێژه‌ی هه‌بێ و ڕۆژێک له شه‌قامێکدا به‌دیار بنێشتی سه‌همه‌وه دانیشێت) چه‌ندی بیرمکرده‌ووه هێچ په‌نایه‌ک نه‌بوو بۆی بچم. ناونیشانی یه‌کێک له ماڵه‌كانی ژنانم په‌یداکرد، پێشتر بیستبووم ئه‌و ماڵانه بۆ داڵده‌دانی ئافره‌تانی بێنه‌وا دامه‌زراون. سه‌ره‌تا وامزانی چوومه‌ته شوێنێکی پارێزراو، به‌ڵام که‌وتمه نێو تۆڕێکی ترسناکی مامه‌ڵه‌کردن به له‌شی مرۆڤه‌وه. به‌و پێیه‌ی به‌ڕێوه‌به‌ری ماڵه‌كه كه‌سێکی نیازباش نه‌بوو، منی جوانی وه‌ک نێچیرێکی چه‌ور هاته پێشچاو، له‌ماوه‌ی چه‌ند ڕۆژێکدا منی خسته داوه‌که‌وه، به‌یانییه‌کیان کاتێک به‌ئاگا هاتم به‌ڕووتی له‌باوه‌شی پیاوێکی گزگلدابووم. دوای ساڵێك له‌چه‌وساندنه‌وه‌م له‌لایه‌ن ئه‌و ئافره‌ته‌وه، که قسه‌کانی فریشته‌یه‌کیان پێشانده‌دا، شه‌وێکیان ده‌ستم چووه ئه‌وه‌ی ئه‌و ژنه بکوژم و هه‌ڵبێم. هاتمه هه‌ولێر، گوتم له‌شارێکی ئاوا گه‌وره‌دا ده‌توانم هه‌م کارێک بکه‌م وپێیبژیم هه‌میش خزم و ناسیاوێکمانی لێنییه تا بمناسنه‌وه. واهه‌ست نه‌که‌ن جگه له کوشتن چارێکی ترم هه‌بوو، ئه‌و ژنه ئه‌رشیفێکی هه‌بوو له وێنه و ڤیدیۆی من به ڕووتی . وه ده‌یترساندم به‌وه‌ی ئه‌گه‌ر لابده‌م له‌فه‌رمانه‌کانی بڵاویان بکاته‌وه، هه‌رچه‌نده من که‌سێکی وام نه‌بوو بیرسم به له‌ده‌ستدانی داڵده‌دانیان له دوای بینینی ڤیدۆکان، به‌ڵام نه‌مده‌ویست گشت کۆمه‌ڵگا وه‌ک سۆزانییه‌ک مامه‌ڵه‌م له‌گه‌ڵدا بکات. له‌گه‌ڵئه‌وه‌شدا ئه‌و کوشتنه‌م وه‌ک تۆڵه‌یه‌ک و خۆ ده‌ربازکردنێک ئه‌نجامدا، به‌ڵام ئازاری دوای ویژدانم به هیچ شێوه‌یه‌ک که‌م نه‌بۆته‌وه، به‌خۆم ده‌ڵێم خۆزگه ئه‌و ڕۆژه خۆم بکوشتباییه و توشی ئه‌و چه‌رمه‌سه‌ریانه نه‌بووماییه. ئێستا ڕۆژانه له قه‌یسه‌ری بنێشتی سه‌هم ده‌فرۆشم. هه‌رچه‌نده ئیشه‌که‌م مه‌مره‌و مه‌ژییه‌یه، چه‌ندان جاریش به‌ره‌وڕووی هه‌ڵبژاردنی سه‌ختکراومه‌ته‌وه له‌لایه‌ن پیاوه شه‌هوانی و چڵێسه‌کانه‌وه، جاری وا هه‌یه له‌برسان ناچارده‌بم خۆم ڕاده‌ستیان بکه‌م. ئه‌وه سوودی جوانیه‌که‌ی من بووه، هه‌میشه جێی نیازی گڵاوه‌کان بوومه و ویسوتوویانه وه‌ک کاڵایه‌ک مامه‌ڵه له‌گه‌ڵ جوانییه‌که‌مدا بکه‌ن. چه‌ندان جار ویستوومه ئه‌و جوانیه‌ی خۆم بشێوێنم تا پارێزراوبم له ده‌ستی پیاوه شه‌هوانییه‌کان، به‌ڵام هه‌وموو جاره‌کان نه‌موێراوه ئه‌نجامی بده‌م. شه‌وانه به‌ترس و له‌رزه‌وه ده‌چمه‌وه ئه‌و هوتێله پیسه‌ی به‌کرێمگرتووه، له‌چه‌ندان شوێن به‌ره‌وڕووی ده‌ستدرێژی بوومه‌ته‌وه، چه‌ندان تفی دوای دامرکانه‌وی هه‌وه‌سه‌کان به‌ڕوومدا دراوه…\nئه‌وه‌نده‌م نووسی له‌به‌ر فرمێسک نه‌متوانی چیڕۆکه‌که‌م ته‌واوبکه‌م. په‌ڕه‌که‌م لێکرده‌وه، لوولمکردو توڕمدا.\nهه‌دێکجار ناچاری کردنی کارێکین هه‌رگیز ویستی کردنیمان نه‌بووه. ئه‌وی ڕۆژێ به‌هۆی هه‌ڵه‌ی ده‌ووروبه‌ره‌که‌مه‌وه منیان کرده قوربانی. برا گه‌وره‌که‌م کچێکی کردبووه ژن. باوکم ڕیشسپی خانه‌واده‌که‌مانی بانگێشتکرد، له‌گه‌ڵ ماڵی کچه‌که که‌وتنه قسه بۆ ئه‌وه‌ی سوڵح بکه‌ن. ماڵی کچه داوای ژنێک و ده ده‌فته‌ر دۆلاریان کرد. ئه‌وه‌ی بیری لێنه‌ده‌کراییه‌وه ئه‌وه‌بوو من بکرێمه نێو ئه‌و کێشه‌ییه‌وه، چونکه من خوشکی له‌خۆم گه‌وره‌ترم هه‌بوو، ته‌مه‌نیشم شازده‌ساڵان بوو، به‌ڵام ماڵێ کچه پێداگریانکرد له‌سه‌ر ئه‌وه‌ی یان ده‌بێ مبیان بده‌نێ یان تۆڵه‌ی خۆیان به‌خۆرێکی دیکه ده‌که‌نه‌وه. ماڵی باوکم ناچاربوون بۆ کوژاندنه‌وه‌ی ئه‌و ئاگره من له ئاگر بهاوێن. منی ته‌مه‌ن شازده‌ساڵ درامه پیاوێکی ته‌مه‌ن سی ساڵ. له‌وه‌یگه‌ڕێن جیاوازی ته‌مه‌نمان زۆربوو، له چۆنیه‌تی مامه‌ڵه‌کردنی بپرسن له‌گه‌ڵمدا. یه‌که‌م شه‌و تێرو پڕی تێهه‌ڵدام هاته‌گژم، ته‌واوکردنی کاره‌که‌ی تفێکی لێکردم و جنێوبارانی کردم. هه‌موو هه‌ندامانی ئه‌و ماڵه وه‌ک کۆیله‌یه‌کی ڕیسوا کاریان پێده‌کردم و جنێویان پێده‌دام. له‌جێی که‌سێکی تر سزاده‌درام و سوکایه‌تیم پێده‌کرا.\nڕۆژێکیان بڕیارمدا خۆم له‌و نه‌فره‌ته ڕزگاربکه‌م. به‌هه‌رشێوه‌یه‌ک بووه هه‌ڵاتم. دوای هه‌ڵاتم له‌سندان به‌ره‌وڕووی قوزه‌ڵقورت بوومه‌وه. له‌باوه‌شی دڕنده‌وه که‌وتمه باوه‌شی هه‌ژدیها. هاتمه شاری هه‌ولێر که زۆر دوور بوو له ماڵه‌باوانم. ئێستا ئاگام لێیان نییه و نازانم دوای ڕاکردنی من ڕووبه‌ڕووی چی بوونه‌ته‌وه. لێره که‌وتمه شه‌قامه‌کانه‌وه. سه‌ره‌تا به‌سواڵكردن ده‌ژیام. بهێننه پێشچاوی خۆتان ژنێکی ئاوا جوان له‌شه‌قامه‌کاندا خه‌ریکی سواڵکردن بێت. زۆر خۆمده‌ۆاراست له که‌سی خراپ و نه‌مده‌ویست خۆم بدۆڕێنم بۆ پاره هه‌رچه‌ندی ڕووبه‌ڕووی پاره‌ی زۆریان کردمه‌وه له‌پێناو له‌شم، به‌ڵام من بێزم لێیان ده‌بووه‌وه، تا ئه‌وه‌ی ڕۆژێکیان ئۆتۆمبێلێکی پۆلیس له‌به‌رده‌مم ڕایگرت، سێ گه‌نج لێی هاتنه ده‌ره‌وه. مبیان سوارکرد به‌بیانووی ئه‌وه‌ی سواڵکردن قه‌ده‌غه‌کراوه. مبیان برده ماڵێك به‌هه‌ر سێکیان ده‌ستدرێژیان کرده سه‌رم…\nده‌سته‌کانم ده‌له‌رزین، ڕێگه‌یان نه‌ده‌دا چیتر بنووسم. په‌ڕه‌که‌م دڕاند. وه‌ک ئه‌وه‌ی وڕێنه بکه‌م له‌ژێر لێوه‌وه پاته‌م ده‌کرده‌وه: نه‌خێر، نه‌خێر، نه‌خخخێێێر، نابێ به‌رده‌وام بم، نابێ درێژه به‌م کاره‌ساته بده‌م.\nوێنای فرمێسکی چیڕۆکنووسێک بکه‌ن، که بۆ چاره‌نووسی کاراکته‌رێک ده‌یڕێژێت.\nمانگ له‌نێو دووکه‌ڵی جه‌نگدا\nهه‌رگیز وه‌ک ئه‌مساڵ جوانییه‌که‌م نیگه‌رانی نه‌کردووم، له‌وه‌تای به‌بیرمدێته‌وه، خۆشترین ساته‌کانم له‌به‌رده‌می ئاوێنه‌دابه‌سه‌ربردووه. دایکم بۆیده‌گێڕامه‌وه، که منداڵبووم، به‌دزی ئه‌وه‌وه سووراوم له‌لێوم هه‌ڵده‌سوو. له‌سه‌ر ڕوومه‌ته‌کانم بازنه‌ی خڕم دروست ده‌کرد. دایکم ده‌یگوت: کاتێک به‌سه‌رتدا ده‌هاتم ده‌مگوت ئه‌وه چی ده‌که‌ی؟ تۆیش به نازێکه‌وه: توراو ده‌که‌م، مه‌به‌ستت سووراوبوو. بیرمه کاتێک ده‌چوومه قوتابخانه ماوه‌یه‌کی درێژ له‌به‌رده‌می ئاوێنه‌که‌دا ده‌وه‌ستام، له برژانگه درێژه‌کانم ڕاده‌مام، ته‌ماشای چاوه ڕه‌نگاو ڕه‌نگه‌که‌مم ده‌کرد. لێوه گۆشتنه‌که‌مم خارده‌کردو سه‌رنجم ده‌دا. به‌شێوه‌ییه‌ک وێنه‌ی خۆمم له‌کن په‌سندبوو، وامده‌زانی من تاکه جوانم له‌سه‌ر زه‌وی. وه‌ک نزیکه‌کانیشم پشتڕاستی جوانییه‌که‌میان ده‌کردووه. ژیانێکی ئاساییم هه‌بوو، ته‌نێ ئه‌وه نه‌بێ نه‌متوانی خوێندن ته‌واوبکه‌م. نزیکه‌ی چوارساڵ له‌مه‌وبه‌ر شووم به‌پیاوێک کرد. له‌گه‌ڵ ئه‌و پیاوه‌دا پێشتر یه‌کتریمان نه‌ده‌ناسی، به‌ڵام دوای هاوسه‌رگیری به‌ره‌به‌ره خحشه‌ویستیمان زیادیکرد.پیاوه‌که‌م زۆر خۆشیده‌ویستم، به‌به‌رده‌وامی به‌جوانییه‌که‌میدا هه‌ڵده‌دا. خوداییه چه‌نده له‌زه‌ت به‌خش بوون ئه‌و پێداهه‌ڵدانانه، خودایه چه‌نده ئازاربه‌خشه ئه‌و پێداهه‌ڵدانانه‌ی ئێستا له‌پێناوی به‌ده‌ستهێنانی جه‌سته‌مدا به‌باڵامدا هه‌ڵده‌درێن. ڕۆژانه هێرشده‌کرێته سه‌ر ڕوحم. ڕۆژانه که‌سایه‌تیم ده‌ڕوشێندرێ. له‌م وڵاته هه‌رئه‌وه‌نده‌ی بێوه‌ژن بی به‌سه تا له‌ژێر تانه‌و ته‌شه‌ردا هه‌ره‌س بێنی. هه‌رئه‌وه‌نده‌ی تۆزێک ته‌ڕوتۆڵ و جوان بی به‌سه تا جاوه‌برسییه‌کان ڕۆحی ئازار ده‌ن. پیاوه‌که‌م له هێزی به‌رگری وڵاتپارێزدابوو، کاتێک ئاڵاڕه‌شه‌کان به‌ناوی ئایینه‌وه هاتن تا ئابڕوی وڵاتمان به‌رن و شه‌ڕه‌فمان بڕوشێنن. پیاوه‌که‌م یه‌کێک بوو له‌و که‌سانه‌ی ناردرانه هێلی پێشه‌وه‌ی به‌ره‌کانی جه‌نگ. پیاوه‌که‌م خۆی حه‌زیده‌کرد بچێته ئه‌و شه‌ڕه، له‌به‌رئه‌وه‌ی ئه‌و خۆیشی باوه‌ڕێکی ئایینی پته‌وی هه‌بوو، پێی وابوو: بۆ ئه‌وه‌ی ئه‌و گروپه ده‌ستدرێژی نه‌که‌نه سه‌ربیروباوه‌ڕی و پیرۆزییه‌کانی هه‌تک نه‌که‌ن، ده‌بێ به‌ره‌نگاریان بێته‌وه.\nمن سه‌یرم پێده‌هات! دوو کۆمه‌ڵ خاوه‌نی هه‌مان باوه‌ڕ یه‌کتری بکوژن له‌پێناوی پێڕاستبوونی خۆیاندا. بۆ هه‌میشه ماڵئاواییه‌كه‌ی له هزری مندا نه‌خشێندراوه. ماچێکی نێوچاوانی کردم، گوتی: ئاگات له خۆت و منداڵه‌که‌مان بێ خۆشه‌ویستم. دوای ئه‌وه به‌چه‌ند ڕۆژێک هه‌ر وه‌کو له‌سه‌ره‌تای ئه‌و جه‌نگه‌وه گیرۆده‌ی هه‌واڵه‌کان ببووم، ته‌ماشای هه‌واڵه‌کانم ده‌کرد. له‌ناکاو هه‌واڵێک به‌ته‌واوی تاساندمی! له‌گه‌ڵ هه‌واڵه‌که‌دا، وێنه‌ی پیاوه‌که‌م پێشاندرا، که چۆکی دادابوو له‌به‌رده‌می چه‌ند پیاوێکی ده‌مامکدار. وامهه‌ستکرد سه‌رنجم لێ ده‌دا. باشتر لێی وردبوومه‌وه. له‌ژێر لێوه‌وه گوتی: ئاگات له خۆت و منداڵه‌که‌مان بێت خۆشه‌ویستم. هیچ ترسێکم له‌چاوه‌کانیدا نه‌بینی، ته‌نێ هه‌ستم به خه‌مێکی قوڵ کرد. ئێستا، که ساڵێک به‌سه‌ر ئه‌و ڕووداوه‌دا تێپه‌ڕیوه باشتر له خه‌مه‌که‌ی تێده‌گه‌م. ئێستا، ئێستا که که‌وتوومه‌ته ژێر تانه‌ی کۆمه‌ڵگاوه باشتر له‌و خه‌مه قوڵه‌ی تێده‌گه‌م. ڕۆژانه منداڵه دوو ساڵانه‌که‌م له‌کن دایکه پیره‌که‌م داده‌نێم، ده‌چمه بازاڕ یان که تڕافیک لایته‌کام خه‌ریکی بنێشت فرۆشتن ده‌بم. ئه‌و بڕه مووچه‌ییه‌ی مێرده‌که‌م، که دوای کوژرانی زۆر که‌م بۆته‌وه، هه‌ر به‌شی کرێ خانووه‌که ده‌کات. ئه‌گه‌ر پیاوه نه‌فس نزمه‌کام لێمگه‌ڕێن گوێ ناده‌مه ئه‌و به‌سووک ته‌ماشاکردنه‌ی هاوڕه‌گه‌زه‌کانم، ئیشه‌که‌شم خراپ نییه، هه‌رچۆنێک بێت مه‌مره و مه‌ژیش بێت پێیده‌ژین. نامه‌وێ شووبکه‌مه‌وه، ده‌مه‌وێ وه‌فادار بمێنمه‌وه، به‌ڵام ڕۆژانه تووشی گێچه‌ڵی پیاوه حه‌یشه‌رییه‌کان ده‌بمه‌وه. تا ئێستا توانیومه خۆمیان لێبپارێزم. تا ئێستا نه‌یانتوانیوه په‌لکێشی ناو به‌ندیخانه‌ی هه‌وه‌سه‌کانیانم بکه‌ن و توانیومه به‌ئازادی بژیم و سه‌ربه‌رزبم…..\nفرمێسکه‌کانم سڕی، سه‌رم به‌سه‌ر په‌ڕاوه‌که‌دا کرد و خه‌و بردمییه‌وه. چه‌ند ڕۆژ دوای ئه‌و شه‌وه ده‌چوومه هه‌مان شه‌قام به‌نیازی بینینی ئه‌و مانگه سه‌رگه‌ردانه. هیچ جارێک نه‌مبینی و هه‌رجارێکیش که شوێنه‌که‌ییم به خاڵی ده‌بینی هه‌ستم به زولملێکراوی ده‌کرد، هه‌ڵچوونه له ناکاوه‌کانم و کاردانه‌وه خێراکانم پێیان گوتم تۆ عاشق بووی. عاشقێکی ناکام. له‌وه ناکامتر هه‌یه عاشقی یه‌کێک له کاراکته‌ره‌کانت بیت؟ هه‌موو شه‌وێک ده‌چوومه‌وه ئه‌و شوقامه و تادره‌نگانێک پیاسه ده‌کرد. کاتێک بێ ئومێد ده‌بووم له دۆزینه‌وه‌ی. به‌قوڕگی پڕ له گریانه‌وه خۆم به ژووره‌که‌مدا ده‌کرد. ژووری چی زیاتر له زبڵدانێک ده‌چوو. کتێبه‌کان په‌ڕش و بڵاو ببوونه‌وه. چه‌ندان په‌ڕه‌ی لوولدراو فڕێدراو، په‌ڕه‌ی چیڕۆکه‌کابم بۆ چاره‌نووسی ئه‌و کاراکته‌ره.وێنه‌که‌ی سه‌رتاپای خه‌یاڵمی داگیرکردبوو. حه‌زی خواردنم که‌مده‌بووه‌وه.کارت خه‌وم تێکچووبوو. سه‌رئێشه‌ی به‌رده‌وام وه‌ڕسیکردبووم. هه‌وڵمدا چه‌ند چیڕۆکێک دروستبکه‌م وه‌ک هیواییه‌ک به‌رده‌وامیم له‌چیڕۆکه‌کاندا چاره‌نووسی له خۆم نزیک بخه‌مه‌وه‌و ڕێڕه‌وی ژیانی به‌لای خۆمدا بشکێنمه‌وه. به‌ڵام تا زیاتر خه‌یاڵه‌كانمی داگیرده‌کرد و جڵه‌وی ویست ئیراده‌ی ده‌کردم، له چیڕۆکه‌کانمدا زیاتر پاته‌ی نه‌خشاندنی وێنه‌ی ئه‌وم ده‌کرده‌ووه. به‌ته‌واوی له واقیع دابڕام و له‌گۆشه‌ییه‌کی ماڵه‌وه ده‌خزام.\nڕۆژێکیان له‌فه‌یسبووکه‌وه نامه‌یه‌کم بۆ هات تاساندمی:\nوای لێکبده‌وه من کاراکته‌رێکم له چیڕۆکێکتدا، به‌ڵام کاراکته‌رێکی ڕاسته‌قینه. له‌وانه‌ییه تۆ من نه‌ناسی، به‌ڵام من تۆ ده‌ناسم هه‌ر ئه‌وه‌نده‌ش بۆ من به‌سه، تا ئێستا نه‌متوانیوه حه‌زی منداڵیم تێربکه‌م به‌وه‌ی بتوانم چیڕۆک بگێڕمه‌وه، باوه‌ڕیش ناکه‌م تازه هه‌رگیز بتوانم به‌هۆی سه‌ختی ژیانمه‌وه. پێش نووسینی ئه‌م چیڕۆکه له‌خۆم پرسی: چ چیڕۆکێک هه‌یه تراژیدی تربێت له واقیعی ژیانی من؟ ئه‌م پرسیاره منی بزواند تا ئه‌م نامه‌ییه بۆ تۆ بنێرم. مه‌گه‌ر پرسیار بزوێنه‌ری هزری مرۆیی نییه؟\nئه‌م نامه‌ییه چیڕۆکی ژیانی منه، داوات لێ ده‌که‌م ئه‌و ئاواته‌م بهێنه دی به‌وه‌ی ئه‌م چیڕۆکه‌م ڕێکبخه و دووباره بونیادی بنێوه، با ئه‌گه‌ر بۆ جارێکیش بێت ببم به خاوه‌نی چیڕۆکی خۆم.\nنووسینی: مانگی به‌ره‌نگار\nهه‌ر له‌سه‌ره‌تای ژیانمه‌وه، وه‌ک مانگێک ببوومه جێگای سه‌رنجی ده‌وربه‌رم. دا‌یکم بۆی ده‌گێڕامه‌وه: کچی خۆم تۆ یه‌کێک بووی له منداڵه جوان و سه‌رنجڕاکێشه‌کان. هه‌موو خزمان خۆشیان ده‌ویستی. منداڵێکی بچووک و قسه زل بووی. تا ته‌مه‌نت هه‌ڵده‌کشا ناز و فێڵی منداڵانه‌ت زیادی ده‌کرد. هه‌ر وێنه‌یه‌کت ببینیاییه چیڕۆکێکت بۆی دروست ده‌کرد. به‌پێی هه‌ڵکشانی ته‌مه‌نت چیڕۆکه‌که‌ت ڕێکتر و ژیرانه‌تر ده‌بوو. بۆ نمونه باوکت فه‌رهه‌نگێکی وێنه‌یی بۆ کڕیبووی تا به‌هۆیه‌وه فێری ئینگلیزیت بکات. تۆ بۆ هه‌ر وێنه‌یه‌ک چیڕۆکێکت دروست ده‌کرد. ده‌تگوت: دایه ئه‌وه دۆگه* گۆشته‌که‌ی خواردوه ئێسکه‌که ده‌شارێته‌وه تا دایکی نه‌زانێ گۆشتی خواردوه. مامه ئه‌وه کاته* به‌دزی دایکییه‌وه خه‌ریکی شیر خواردنه‌وه بووه، ئێستا شیره‌که‌ی لێڕژاوه نازانێ چۆن بیسڕێته‌وه تادایکی نه‌یبینێ. ئه‌وه سه‌ره‌تای ژیانی من بوو. له قوتابخانه‌ش چێژم له‌وه ده‌بینی چیڕۆک بۆ هاوڕێکانم دروستبکه و بیگێڕمه‌وه. ژیانێکی ئاساییم هه‌بوو، به‌ڵام خولیای گه‌وره له‌که‌لله‌مدا ده‌سوڕاییه‌وه. کاتێک باوکم مرد ژیانمان به‌ره‌وه ته‌نگه‌به‌ری چوو، باری داراییمان زۆر خراپ بوو. دایکم ناچاربوو خزمه‌تکاری ماڵان بکات. ڕۆژ به‌ڕۆژ گوزه‌رانمان ڕوو له‌خراپی بوو.\nبه‌م هۆییه‌وه نه‌متوانی خوێندن ته‌واوبکه‌م. به‌مشێوه‌یه به‌رده‌وام تا من شووم به پیاوێک کرد که له‌وه‌زاره‌تی ناوخۆ پاسه‌وان بوو. گوزه‌رانمان ڕۆژ دای ڕۆژ به‌ره‌و باشی ده‌چوو، کچێکم بوو. دایکم له‌گه‌ڵ ئێمه‌دا ده‌ژیا. دایکم چووبووه نێو ته‌مه‌نه‌وه چیتر کاری پێنه‌ده‌کرا، مه‌به‌ستم کاری ده‌ره‌وه نییه، چونکه هه‌ر سه‌ره‌تای هاوسه‌رگیریم پیاوه‌که‌م به‌یهێشت ئه‌و بچێته‌وه بۆ سه‌ر کاره‌که‌ی . ژیانێکی ساده و خۆشمان هه‌بوو. له‌گه‌ڵ پیاوه‌که‌م یه‌کتریمان خۆشده‌ویست. ڕۆژێکیان ده‌نگی ڕادیۆکه‌مم زیادکردبوو به‌ده‌م گۆرانی گوتنه‌وه خه‌ریکی کاری ناوماڵ بووم. له‌ڕادیۆکه‌وه گوێم له‌هه‌واڵێک بوو، ڕایچڵه‌کاندم. هه‌رئێستا ئۆتۆمبێلێکی بۆمبرێژکراو خۆی به‌به‌ده‌روازه‌ی وه‌زاره‌تی ناوخۆدا ته‌قانده‌وه و تا ئێستاش ده‌نگی ده‌ستڕێژی گولله ده‌بیسترێ. ئه‌و هه‌واڵه زۆر به‌سانایی له‌قوڕگی بێژه‌ره‌که ده‌هاته ده‌ره‌وه، به‌ڵام وه‌ک ئه‌وه واڤلبوو تێنتیه‌که له‌ناوه‌وه‌ی مندا بته‌قێته‌وه. وه‌ک شێتم لێهات. به‌پێی په‌تی و قژی ڕو‌وتی به‌کۆڵانه‌کاندا هه‌ڵه‌ته بووم. ئاگام له‌و قه‌ره‌باڵغیه نه‌مابوو، کر به‌درێژایی کۆڵانه‌کان سه‌رنجیان ده‌دام. ده‌شێ به‌شێتم تێگه‌یشتبن. هاوارم ده‌کرد و ده‌گریام، خۆم گه‌یانده شوێنی ڕووداوه‌که، به‌ڵام پۆلیسه‌کان ڕێگایان لێ گرتم. تا ئه‌فسه‌رێک سکی پێ سووتام و بانگی کردم. کاتێک زانی ژنی یه‌کێک له پاسه‌وانه‌کانم به ئه‌سه‌فێکه‌وه گوتی: بردیانه ، نه‌خۆشخانه. پرسیم: تخوا ماوه؟ تخوا نه‌مردوه؟ به‌ڵام ئه‌و نه‌یتوانی وه‌ڵامم بداته‌وه. دواتر بیستمه‌وه، کاتێک ئه‌و ئۆیۆمبێله گومانلێکراوه به‌ره‌و ده‌روازه‌که هاتبوو، پیاو‌ه‌که‌م خۆی کردبووه قوربانی هاوڕێکانی و بهره‌و ڕووی ببووه‌وه. تابله‌نزیکه‌وه خۆی به ئۆتۆمبێله‌که‌دا ته‌قاندبووه‌وه به‌و ڕومانانه‌ی پێیبوو.کچه شه‌ش ساڵانه‌كه‌م له‌به‌رئه‌وه‌ی قوتابخانه‌که‌ی له‌وێ نزیک بوو.\nتا ماوه‌یه‌کی زۆر توشی ترسێکی که‌ڕاده‌به‌ده‌ر ببوو. هه‌میشه گوێ قوڵاغبوو، به‌ترسه‌وه سه‌یری ده‌وروبه‌ری ده‌کرد. پیاوه‌که‌م خۆیکرده قوربانی نیشتمانه‌که‌ی و هاوڕێکانی، وه ئێمه‌شی کرده قوربانی، چونکه دوای ئه‌و کاته‌ساته مووچه‌که‌یان لێکه‌مکردینه‌وه و هیچ هاوکارییه‌کیان نه‌کردین. مووچه‌که ته‌نیا به‌شی کرێی خانووه‌که‌مانی ده‌کرد ناچاربووم بۆ ئه‌وه‌ی بژین کاربکه‌م. ده‌س به فرۆشتنی بنێشتی سه‌همکرد له بازاڕ و شوێنه قه‌ره‌باڵغه‌کان. دوای مردنی پیاوه‌که‌م یه‌که‌مجاربوو له‌جوانییه‌که‌ی خۆم بترسێم. پیاوانێک به‌فێڵی بێشت کڕین خۆیان نزیک ده‌کرده‌ووه تا ته‌ماحی زۆر بخه‌نه به‌رده‌ستم تا هه‌ڵمفریوێنن. ژیانمان به‌ته‌واوی ژێراو ژوور بوو. شه‌وێکیان چوومه شه‌قامێکی قه‌ره‌باڵغ، له‌وێدا دوو کوڕم بینی، یه‌کیکیان زۆر سه‌یر سه‌رنجی ده‌دام. زۆر ترسام نیازی خراپ بێت ترسێکی زۆر که‌وته دڵمه‌وه، بۆیه له‌و کاته‌وه بڕیارمدا جارێکی تر نه‌چمه‌وه ئه‌و شه‌قامه. ئێستا ژیانی خۆمم ڕێکخستووه به‌وه‌ی ڕۆژانه کار ده‌که‌م و به‌ره‌نگاری ئه‌و ده‌ستانه‌ش ده‌بمه‌وه، که ده‌یانه‌وێ ژیانم بشێوێن و بمکه‌نه ژێرده‌سته‌ی هه‌وه‌سه‌کانیان. من که‌سێکێ ئازادم، له‌به‌ر ئه‌وه‌ی خۆم ڕاده‌ستی ویسته خراپه‌کانی ئه‌وانی دیکه ناده‌م.\nئه‌و نامه‌ییه هیوایه‌کی پێدامه‌وه تا بتوانم ئه‌و شێوه مانگه‌ی خۆشه‌ویستم په‌یدابکه‌مه‌وه و داوای لێبکه‌م هاوسه‌رگیریم له‌گه‌ڵدا بکات. به‌ڵێ ئه‌گه‌ر ئه‌و ڕازیبێت، گوێ ناده‌مه جیاوازی ته‌مه‌نمان ، گوێناده‌مه ئه‌وه‌ی ئه‌و بێوه‌ژنه. به‌ڵام دواێ ئه‌وه‌ی چه‌ند ساڵێکه شوێن نه‌ماوه به‌دوایدا ته‌یم نه‌کردبێت، بێ ئومێدبووم له‌وه‌ی بیدۆزمه‌وه. هه‌رئه‌وکات کاتژمێرێک دوای ئه‌وه‌ی نامه‌که‌ی نارد ویستم بچمه‌وه نێو ئه‌و پڕۆفایله نه‌ناسراوه‌وه به‌ڵام بینیم داخراوه. ئێستاش نازانم ئایا به‌ڕاست ئه‌و نامه‌یه‌کی ناردوه یان حه‌و نامه‌یه‌ش یه‌کێکه له‌خه‌یاڵه‌کانی خۆم، یان ئه‌و چێرۆکه‌ش یه‌کێکه له چیڕۆکه‌کانی خۆم بۆ چاره‌نووسی ئه‌و کاراکته‌ره‌م. ئێستا له‌خۆم ده‌پرسم: ده‌بێ ئه‌و ۆیاسه‌ییه‌ی ئه‌و ڕۆژه‌شم له‌گه‌ڵ ئه‌و هاوڕێیه‌دا خه‌یاڵێکی خۆم نه‌بووبێ. ته‌له‌فۆنێک بۆ هاوڕێکه‌م ده‌که‌م باسی بابه‌ته‌که‌ی له‌گه‌ڵداده‌که‌م به‌ڵام ئه‌و هیچی له‌بیر نه‌ماوه.


ڕیفراندۆم لە کەتەلۆنیای ئیسپانیا\nپۆلیسی ئیسپانیا کە بەرگی دژە ئاژاوەیان پۆشیوە ڕۆژی یەکشەممە بە چەکوش دەروازەی پێشەوەی بنکەیەکی دەنگدانیان لە کەتەلۆنیا تێکشکاند، لەو شوێنەی چاوەڕوان دەکرا ڕابەرێکی ناوچەکە لە ڕیفراندۆمە قەدەغەکراوەکەدا دەنگی خۆی بدات.\nبەڵام چارلس پیگ دیمۆنت لەبری ئەوەی دەنگ لە ناوچەی کۆرنیلا دێل تێری بدات، دەنگی لە پارێزگای گیرۆنا دا. شەڕو پێکدادان لە نێوان هێزەکانی پۆلیسی ئیسپانیا و دەنگدەران بەرپابوو لەدەرەوەی بنکەیەکی دەنگدان لە ناوچەی سان جولیا دیرامس لەنزیک شاری کەتەلان لە پارێزگای گیرۆنا.\nهاوڵاتیانی شاری کەتەلان یەکشەممە دەستیان بەدەنگدان لەو ڕیفراندۆمە قەدەغەکراوەدا بۆ سەربەخۆیی کرد، هاوکات پۆلیس دەستی بەسەر بنکەیەکی دەنگداندا گرت.\nبە سەدان کەس لە پشتیوانکارانی ڕیفراندۆمەکەی کەتەلۆنیا لەدەرەوەی خوێندنگەکان و بنکەکانی دیکەی دیاریکراو گردبوونەوە بە چاوەڕوانی ئەوەی ڕۆژی شەممە ئەو بنکانە بکرێنەوە و دەنگ بدەن.\nبەرپرسانی کەتەلۆنیا گوتیان وێڕای کاردانەوەی حوکمەتی ناوەندی ئیسپانیا، بەڵام ئەوان ڕیفراندۆمەکە ئەنجام دەدەن.\nدادگای دەستووری ئیسپانیا دەنگدانەکەی هەڵپەسارد ، هاوکات حوکمەتی ناوەندی ئیسپانیا ئەو دەنگدانە بە نا یاسایی لەقەڵەم دەدات. سەرباری ئەوەی فرمان دراوەتە هێزەکانی پۆلیسی ئیسپانی پەنا بۆ هێز نەبەن ، کەچی پێکدادان لە هەندێ ناوچەدا لە نێوان پۆلیس و دەنگدەراندا روویانداوە.\nهەرێمی کەتەلۆنیا یەک لەسەر پێنجی ئیسپانیا پێکدێنێت و ژمارەی دانیشتوانەکەی نزیکەی پێنج ملیۆن و نیو کەسە ،هەرێمەکە بە ئەندازەیەکی زۆر خۆی حوکمڕانی خۆی دەکات.


ANF | دانیشتنی دۆسیەی کشاناک و تونجەل بەڕێوەچوو\nدانیشتنی دۆسیەی کشاناک و تونجەل بەڕێوەچوو\nدانیشتنی دۆسیەی گولتەن کشاناک و سەباحەت تونجەل کە دەستبەسەرن، بەڕێوەچوو. بریاری مانەوە لە حاڵەتی 'دەستبەسەرکردن' بۆ هەردوو سیاسەتمەدار دەرچوو.\nدووشه‌ممه, 13 Jan 2020, 20:44\nدانیشتنی دۆسیەی گولتەن کشاناک، هاوسەرۆکی پێشووی گەورە شارەوانی ئامەد و سەباحەت تونجەل، هاوسەرۆکی پێشووی دەبەپە لە یەکەمین دادگای سزا قورسەکانی مەلەتی بەڕێوەچوو.\nکشاناک و تونجەل کە دەستبەسەر کراون لە گرتووخانە ڕاگیراون، بەشداری دانیشتنەکە بوون.\nتوونجەل: جێبەجێکردنی یاسای تایبەت هەیە\nدوای دادگاییکردنی کشاناک و تونجەل لە ١٨یەمین فەرمانگەی دادوەری ناوچەی دیلۆک خراپ کرا و دانیشتنەکەیان لەنوێوە دەستیپێکردووە. لە دانیشتنی یەکەمجار کشاناک و تونجەل ئامادە بوون. تونجەل، کشاناک و پارێزەرەکانیان لە هۆڵەکە ئامادە بوون. سەباحەت تونجەل، پاراستنی کرد و ڕایگەیاند کە سیستمی نوێ دادگاییکردن لە سەردەمی ١٢ی ئەیلول دەچێت و وتی: "ئەو دادوەرانەی ئێمەیان دادگایی کرد ئێستا لە دۆسیەی فەتۆ تێوەگلاون. هەتا ئێستا دادگاکانی سەربەخۆ، دادگاکانی ئاسایشی دەوڵەت و ئێستاش دادگای سزا قورسەکان لە بەرنابەرمانن. ئێمە ڕووبەڕووی بێ یاساییەکی تایبەتین. ئەو کارانەی دژی ئێمەن یاسایی نین. ئەم یاسایانە ڕووبەڕووی وێرانی بونەتەوە، لە سیستمی سەردەمی هیتلەر دەچێت".\nکشانان: من قسە دەکەم\nگولتەن کشاناک، هاوسەرۆکی پێشووی گەورە شارەوانی ئامەد-یش پاراستنی خۆی کرد و باسی لەوە کرد کە ئەو تۆمەتانەی خراونەتە پاڵ ئەو، دژی یاسای حزبەکانە و پڕوپاگەندەی مافە یاساییەکانە. کشاناک باسی لەوەش کرد کە ئەو سیاسەتمەدارە و هەموو خەباتەکانی بەپێی سیاسەتن. کشاناک ئەوەشی هێنایە زمان کە هەموو خەباتەکانی و قسەکانی بەپێی خەباتی سیاسییە جەماوەرییەکان و وتی: "بێگومان من قسە دەکەن، ئەو پڕوپاگەندەیە دەکەم. ئەوە تاوان نییە. مافێکی یاساییە".\nتونجەل و کشاناک دوای پاراستنی خۆیان داوایان کرد ئازاد بکرێن. بەڵام داواکاری گشتی داوای دادگاییکردنی دەستبەسەرکراوەکانی کرد.\nپارێزەران بریگرتەکانیان پاراست و ئەوەیان ڕاگەیاند کە ئەوان سیاسەتمەدارن، خەباتی سیاسیان کردووە و وەکو ئەو ئەندامی ڕێکخستن و پروپاگەندەکردن قبول ناکەن، بە پێچەوانەوە خەبات و قسەکانیان وەکو تاوان نیشان دراوە کە پەیوەستە بە ناسنامەکەیان و سیاسەتمەداربوونەکەیان، داوای ئازاد کردنیان کرد.\nدەستەی دادگا، بریاری بەردەوامیدانی دەستبەسەرکردنی هەردوو سیاسەتمەدارەکەی دەرکرد و دانیشتنی داهاتوو بۆ ڕۆژی ٩ی ئازاری ٢٠٢٠ دواخست.


Chmod - چاوگ\nCHMOD بریتیە لەفرمانێکی UNIX کە لەڕێگەیەوە ئەرکی دەسەڵات بۆ پەڕگە و بوخچە دیاریدەکرێت و دەبەخشرێت، پێشکەوتوانی سیستەمی ویندۆز دەتوانن وێنەیەکی کاری وەربگرن وەکو ATTRIB. ئەم خاسیەتە گرنگییەکی تایبەتی و گشتی زۆری هەیە و بەیەکێک لەبنەماکانی کاری پڕۆگرامسازی دادەنرێت و بۆ ڕوومێزیش گرنگی لەپێشی پێشەوەیە. CHMOD لەهەر سێ دەسەڵاتی توانای نوسین، خوێندنەوە و وەگەڕخستندا خۆی دەبینێتەوە بۆ پەڕگە و بوخچە. ئەو کەسانەی بەسیستەمی لینوکس ئاشنان ڕۆژانە ڕووبەڕووی ئەم فرمان دابەشکردنەوە دەبنەوە، و هەروەها ئەوانەی کاری وێبداڕشتن دەکەن بەزمانە بزۆکەکانی وەکوPHP,Perl,Ruby..etc. ئەگەر هاتوو لەئەمڕۆدا تەماشای ئەو ڕاژەخوازانەی FTP بکەین دەبینین زۆربەی زۆریان ئەم کارەیان ئاسان کردووە، کەبەتەنها کرتەیەک ژمارەکە دەدەین و ئەرکەکە بەپەڕگەکە یان بوخچەکە دەسپێرێت. بەڵام لەبیرمان نەچێت زانینی خودی ئەو دەسەڵات پێدانە زۆر گرنگە و دەبێت بیزانیت. فرمانەکان دەکرێت لەشێوەی ژمارە یان بڕگەپیت یان پیتژمارەیی بێت. تێگەشتن لەخودی ئەم دابەشکردنانە و چۆنیەتی دانانیان لەسەر پەڕگە و بوخچە، کلیلێکە کەدەتوانیت دەرگای زۆری پاراستنی پێدابخەیت و بیکەیتەوە لەماڵپەڕ و ڕاژە. هەرچەندە هەتاکو بەرگری بەهێز دەبێت پەلامار دووجار هێندە، بەو بەڵگەیەی هەرگیز ساتێک نەبووە پەلاماری سەر تۆڕی ئینتەنێت و ڕاژەکان ڕابوەستێت لەبەر پارێزراویان و بەهێزیان.\n١ ژمارەکان یان پیت و مانای دەسەڵات\n٢ وێنه:نمونە لەسەر دەسەڵات\n٤ بەکارهێنانی کردە operator\nOther: ئەوانی تر.\nئەمانەش لەخۆیاندا ئەرکەکان دابەش دەکەن بۆ سێ فرمانەدەسەڵاتەوە کەئەمانەن:\nوێنه:نمونە لەسەر دەسەڵات\nu user خاوەنی پەڕگەکە\ng group بەکارهێنەرەکانی کە ئەندامن لە گروپەکەدا\no others ئەوانی تر، ئەمانە نە خاوەنن وە نە ئەندامی گروپن\na all هەموو ئەوانەی سەرەوە - ugo\nبەکارهێنانی کردە operator\nفرمانی chmod کردارەکان بەکار دەهێنێت بۆ نیشاندانی خواست و شێوەی فرمانەکە. وەک لەم خستەیەدا نیشاندراوە:\n+ زیادکردنی تایبەتمەندی یان دەسەڵات بۆ پۆلی دەستنیشانکراو\n- لابردنی تایبەتمەندی یان دەسەڵات بۆ پۆلی دەستنیشانکراو\n= ئەو چەشنەی هەڵبژێردراوە تەواو هاوڕێکی دەسەڵاتەکانی ئەم پۆلەیە\nchmod — ڕێبەری فرمانەکان لە GNU coreutils.\nGNU "Setting Permissions" manual\nوەرگیراو لە «https://chawg.org/w/index.php?title=Chmod&oldid=2027»\nئەم پەڕەیە دواجار لە ١٥:٠٠ی ٢٩ی ئایاری ٢٠١٠ نوێ کراوەتەوە.


چەند هەفتەی پێشو، دوو گەنجی كورد، كە خەڵكی هەرێمی كوردستانن لە هەرێمی سەسسێكسی باشوری ڕۆژئاوای لەندەن، بەتۆمەتی تیرۆریستبون دەستگیركران.\nوەك ڕۆژنامەنوسێك هەواڵەكەم بۆ گرنگ بو، وەك كوردێك وەڵامی پرسیارەكانم لەبارەی ئەوان كێن و چۆن و بۆ هاتن بۆ ئەم وڵاتەو بۆ بون بە تیرۆریست!، لەلام گرنگتربو.\nلەگەڵ هاوڕێیەكم وەستابوم، كاتێك دوو پۆلیسی ئەنتەرپول هاتن و وتیان تۆ فڵان كەسیت وتی بەڵێ، وتیان دەمانەوێت قسەت لەگەڵ بكەین. وەك دوایی زانیمان ئەوان ماوەیەك بو چاودێری برادەرەكەی منیان كردبو، لە دورەوە هاتبون بەس ئەیانزانی ئەو لەو شوێنەدایە لەگەڵ من و هەمو شتێكیان لەبارەی دەزانی. ئەوان بۆیە هاتبون، چونكە چەند ساڵێك پێشتر, ئەو هاوڕێیەیی من هاوكاری ئەم گەنجە كوردەی كردوە كە ژمارە مۆبایل و ئەنتەرنێتی مانگانەی هەبێت، بۆیە بەناوی خۆیەوە بۆی دەكاتەوە، چونكە ئەو ێشتا مافی پەنابەری نەبوە. بەهەرحاڵ، كێشەیەكی گەورە نییە بۆ هاوڕێكەمان، چونكە باگراوندێكی پاك و یاسایی هەیە لای حكومەت، ئەو كارەیشی وەك ئینسانێك و كوردێك كردوە.\nئەو گەنجەی دەستگیركراوە لەگەڵ هاوڕێیەكیتری، ناوی “م، ح خەڵكی هەڵەبجەی تازەیەو لێرە خۆی كردوە بە كوردی ڕۆژهەڵات ئێرانی و تەمەنەكەی كەم كردۆتەوە. بەڵام وەك هاوڕێكانی دەڵێن كە هاتوە ٢٠ ساڵ بوەو ئێستا ٢٥ ساڵ دەبێت.\nدوایی هاتنی ئەو دوو پۆلیسەو زانینی ئەو هەواڵە، زۆر حەزمكرد بزانم بۆ دوو گەنجی كورد كە لە تاو سوكایەتی گەندەڵی هەڵدێن و لەڕێگایش تا دەگەن بێجگە لە ئەگەری بەهێزی مەرگ، سوكایەتی قاچاخچی ، لێرەیش كەیسی درۆ تا مافی پەنابەرێتی وەردەگریت، بۆ دەبێت خەون و پڕۆژەو ژیانیان، وەك كوردێكی دڵشكاو و بێ ماڵ، تیرۆریست بون بێت!؟\nلەگەڵ زۆر كەس قسەمكرد كە لەنزیكەوە ناسیویانەو لە ئیش و كار لەگەڵیان بوە، لە هەوڵیشدام ئەگەر وەك ڕۆژنامەنوسێك ڕێگەپێدراوبێت لە بەندیخانە بیبینم و بچمە دادگایكردنەكەیشی كە مانگی داهاتوە.\nئەوەی من لەو كەسانەوە دەستم كەوت، كورتەی چیرۆكەكەی ئەوەیە كە ئەم گەنجە كوڕی خانەوادەیەكی هەژاری هەڵەبجەی تازەیە، لە تەمەنی بیست ساڵی یان كەمتر دەگاتە بەریتانیاو تەمەنی خۆی مناڵ دەكاتەوەو ناوی خۆی دەگۆڕێت و خۆی دەكات بە ئێرانی، هەمو ئەمانە بۆ ئەوەی مافی پەنابەرێتی وەربگرێت. بە قسەی یەكێك لەو كوڕە كوردانەی كە هاوتەمەن و هاوشاری بون، دەڵێت پێش ئەوەی مافی پەنابەرێتیش وەربگرێت، هەر لە ژێر چاودێری پۆلیسابوە، ئەو وتی”چونكە ڕۆژێك چو بۆ لەندەن، پۆلیس تەلەفونیان بۆ كردبو پرسیاریان لێكردبو لە كوێیت؟ وتبو لە شارەكەی خۆمم ، وتبویان بۆ درۆ دەكەیت تۆ لە لەندەنیت! “.\nبەڵام لەگەڵ گومانی پۆلیس و چاودێرییان لەسەری، دەستتێوەردانیان نەكردوە لە پڕۆسەی مافی پەنابەرێتییەكەیی و دواتر مافی پەنابەرێتیشی وەرگرتوە.\nئەوان پێكەوە لە سوپەرماركێتێك كاریانكردوە، كە ڕۆژانە دەستیان بە مەشروب و بەراز كەوتووە، دواتریش كە چونەتە ماڵەوە، ئەمان چەند گەنجێك زۆر شەو دانیشتون و مەشروبیان خواردۆتەوە. ئەویش وتویەتی” پێكەكەی منیش تێبكەن و سەهۆڵی تێبكەن بۆم با ساردبێت، با نوێژی خەوتنان بكەم دەستپێدەكەم”\nواتە مەشروبی خواردۆتەوە و نوێژیشی كردوە، لەبارەی بیركردنەوەی و قسەكانی لەبارەی دین و ئایدۆلۆژیایی سیاسی، هاوڕێیەكیتری وتی ئەو زۆرجار لەسەر مەشروب خواردنەوە، كە مناقەشەمان بكردایە، دەیوت خوێنی هەموتان حەڵاڵەو سەربڕینتان جیهادە”.\nبەقسەی هاوڕێكانی، ئەو زۆر گوێی لە مەلاكان گرتوە، بەتایبەت “مەلا كرێكار، دیارە هەر لەژێر ئەو كاریگەریەش كە لە كوردستان بوە لایەنگر و دەنگدەری گۆڕان بوە. چونكە مەلا كرێكار، پشتگیری بزوتنەوەی گۆڕانی دەكرد. زۆر بڕوای بە قسەی ئەو مەلایانەیش بوە كە ئێرە وەك خاكی كوفر و كافران دەناسێنن. بۆیە هەمیشە لە ڕاڕایی و گومانابوە. ئەو پێویستی بە ئیش بوەو ئیشی حەڵاڵ و حەرامی كردوە، لە هەمان كاتدا بڕوای بەجیهاد بوە.\nبەپێی بەدواداچونەكانی من، ئەو و هاوڕێكەی تۆمەتەكەیان بەسەرا ساخ بۆتەوە كە لە هەوڵی كاری تیرۆریستیا بون، پەیوەندیان بە گروپە تیرۆریستییەكانەوە كردوە و ئەم گەنجەیان كە زیاتر من ئاگاداری چیرۆكەكەیم ویستوێتی گروپی تیرۆریستی تایبەت بە كوردەكان دروستبكات. هەمو گفتوگۆكان و پەیوەندییە ئۆنلاینیەكانی لە بەردەستی پۆلیسی ئەنتەرپوڵدایە. دیارە كەیسەكەی پەیوەندی بە گروپە تیرۆریستییەكانی عێراق ق سوریاو ئەوروپاوە هەیە، بۆیە پۆلیسی ئەنتەرپول بەدواداچونی بۆدەكات. هەروەك بڕیارە مانگی داهاتو لە شاری مانچستەر دادگایی بكرێن. لە هەوڵدام تا بچمە دادگاییەكەی، حەزدەكەم تا كۆتایی لەگەڵ چیرۆكی ئەم كوردە قوربانیەدا بڕۆم، كە بەبڕوایی من قوربانی دەستی بێ پەروەردەیی و گوتاری سیاسی و سەلەفی دینی لە كوردستان، كەلەم ساڵانەدا تەواو گەشەی كردوەو حكومەتی هەرێم و وەزارەتی ئەوقافیش مزگەوتەكانی یاوەتە دەست ئەم ڕەوتە. هەروەك بانگخوازە ئیسلامییەكانی سەر بەهێزە ئیسلامییەكان، كە بەشێكن لەم گوتارە توندڕەوە تاریك و دژە ژیان و دژە زانست و خۆراوا. ئەوان خۆیان و ماڵ و منداڵیان لەسەر عەقڵی مسوڵمانی هەژاری كورد، بە باشی دەژین و باوەشیانكردوە بە ژیاندا. ئەوان كاسپییەكەیان لەسەر قسەكردنە بەناوی خوداوە ئەگەرنا لەو دۆخە ئابورییەی كوردستاندا یەكی چەند ژن و چەندان منداڵیان هەیە، خانو سەیارەی باش، منداڵەكانیان لە زانكۆی باش، ئەمە بەچی بە مەلایی و بانگخوازی بۆ خودا، تەنها!.\nئەوەیشی دەبێتە قوربانی ئەم بەرداشی ئایدۆلۆژیا ئیسلامییە، منداڵی هەژار و بێ پەروەردەیە. هەمو ئەو كەناڵە پەروەردەییانەی هەیە، لەژێر كاریگەی ئەم گوتارە تاریكە سەلەفییەدایە، ماڵ، كۆمەڵگە، مزگەوت، میدیا و دیجیتاڵ میدیا. چیرۆكی “م،ح” چیرۆكی گەنجێكی دڵ شكاوە، لە خێزان و وڵات و حكومەت و حزب ، ئیتر دەبێتە نێچیری ئەو مەلایانەی كە خۆیان سەد و یەك كێشەی دەرونیان هەیە لەگەڵ ژیانا، ئەو لە بەینی ژیان و جیهاد بۆ خودا یاریدەكرد، تا كەوتە هەڵە گەورەكە، ئەو ئێستا كە زیندانە، هیچ ڕێكخراو و مەلا و بانگخوازێك ناتوانێت یەك دەقە ئازادی بۆ بەدەستبێنێتەوە، ئەو خودایش ئەبەد وەڵامی ناداتەوە، چونكە ئەو كاری بۆ خودا نەكرد، كاری بۆ قاچاخچییەكانی بەناوی خوداوە كرد! ئەو ئێستا لەبەردەم ڕەحمی یاسا و مافی مرۆڤی ئەوروپیدایە، ئەو ماف و یاسایەیی هەرچەند گومانی تیرۆری لەسەر بو، بەڵام ڕێگرییان نەكرد لەوەی مافی پەنابەرێتی وەرگرێت و ماڵ و موچەو خوێندن و نەخۆشخانەی خۆڕایی پێبدەن!.\nبۆیە دەبێت حكومەت و یاسا و خەڵكی ڕۆشنبیر و ئازادی خواز، خۆیان لەگەڵ ئەم شەپۆلی سەلوفیەت و تاریكیەدا بەبێ لایەن نەزانن و بە ئاشكرا ڕەخنە بكرێن و سنوریان بۆ دابنرێت. تۆ بێ هیچ سنورێك ڕۆژانە دەیان فتوایی كافر بون و بێ ئەخلاق بون و فەسادبون دەبەخشیتەوە، بێ ئەوەیی بیر لە كاریگەرییە فیكریی و پەروەردەییەكانی بكەیتەوە، تا گەنجی لەم جۆرە، كە خۆیی بێ وڵات و بێ ماڵ و بێ حكومەت و بێ پەروەردەو بێ خەون، پێی وابێت دەبێت خودا و مسوڵمانان و زەوی ڕزگاربكات لەو ئافاتەی بانگخوازان باسی دەكەن. بەڵام ئەوان خۆیان زۆرینەی كۆیلەی حزب و ڕێكخراو و شێخەكانیانن و لەبەر ژن هێنان و تموحی ژیان، بەس زمانیان چالاكەو نەخۆیان و نەمنداڵیان لە واقعا بڕوایان بەجیهاد و ئەو قسانە نییە كە باسی دەكەن. تكایە هەرچی دەڵێیت بەرپرسیارێتییەو ئاگاداری دەم و بیركردنەوەتانبن.!


هۆتێلە هەرزانەکانی شارێکی چین پێشوازی لە هاوڵاتیانی عێراقی ناکەن\nکارمەندی یەکێک لە هۆتێلە هەرزانەکانی شاری گوانگچو لە چین ڕایگەیاند فەرمانیان پێکراوە ڕێگە بە مانەوەی گەشتیاری پێنج وڵاتی ئیسلامی نەدەن کە لە نێویاندا عێراقی تێدایە.\nکارمەندەکە بە ئاژانسی هەواڵی ڕۆیتەرزی ڕاگەیاند، پۆلیسی چین داوای لە هۆتێلە هەرزانەکانی شارەکە کردووە پێشوازی لە هاوڵاتیانی وڵاتانی عێراق و تورکیا و ئەفغانستان و پاکستان و سوریا نەکەن.\nسێ هۆتێلی دیکەی شارەکە کە کرێی مانەوەی شەوێک لە ١٥٠ یوانا (٢٣ دۆلار) تێپەڕی نە دەکرد ڕایانگەیاندووە لە مانگی ئازاری ڕابردوودا فەرمانیان لە پۆلیسی چینەوە وەرگرتووە کە ڕێگە بە خەڵكی ئەو پێنج وڵاتە نەدەن لە هۆتێلە کانیاندا بمێننەوە.\nهاوکات ڕۆژنامەی ساوس چاینا مۆرنینگ پۆست کە لە شاری هۆنگ کۆنگەوە چاپدەکرێت دوێنێ هەینی بڵاویکردەوە، پێدەچێت بڕیارەکە بۆ پاراستنی ئاسایشی وڵاتەکەبێت و لە کۆنگرەیەکی گەشەپێدانی هەفتەی ڕابردوودا باسکرابێت کە پێش ئەنجامدانی کۆڕبەندی جی ٢٠ لە شاری هانگژو ئەنجامدرا.\nئەمە لە کاتێکدایە لو کانگ وتەبێژی وەزیری دەرەوەی چین ڕایگەیاند هیچ بڕیارێکی لەو شێوەیەیان دەرنەکردووەو ئاگاداری بابەتەکە نیە.\nڕۆیتەرز بۆ وەرگرتنی زانیاری زیاتر پەیوەندی بە پارێزگاری شاری گوانچووەوە کرد بەڵام هیچ وەڵامێکیان وەرنەگرت.\nژماره‌ی بینین : 2436\n2 پارتی چاره‌سه‌ری دیموکراتی کوردستان\nلە سەر هێڵە ئێستا : 8609


عەبدولەتیف سەلەفی و ترامپ و کۆرۆنا و یەک بەرە !! … – hkkurdistan\nHome6ئەرشیفی بابەتەکان6عەبدولەتیف سەلەفی و ترامپ و کۆرۆنا و یەک بەرە !! …\nلە ١٥ /٣ عەبدولەتیف سەلەفی لەسەر کرۆنا ڤیدیۆیەکی بڵاوکرایەوە. لە ڤیدیۆکەیدا هەروەک هەمیشە کۆرۆنای وەک سەربازی خوا ناوبرد وە وتی هەرکاتێ خوا بیەوێ دەتوانێ ئاوا مرۆڤایەتی تووشی بەڵای گەورە بکا وە وتی کۆرۆنا ڕەحمەتە تا ئەوانەی باوەڕیان بە خوا نییە بزانن خوا هەیە و بە ڤایرۆسێک دەتوانێ بەو کەسانەی بسەڵمێنێ کە خوا بوونی هەیە و گەورەترین کارەسات دروست بکاو پێویستە عەلمانیەکان بگەڕێنەوە بۆ لای خوا، وە وتی چارەسەر ئەوەیە مرۆڤەکان تۆبە بکەن و دوعا و نوێژ بکەن وەک ترامپ لەو ماوەدا ڕایگەیاندووە دەبێ ڕۆژێ دابنێین هەموو دوعا بکەین و لەخوا بپاڕێینەوە کە ئەم بەڵای کۆرۆنایەمان لەکۆڵ بکاتەوە خوا شیفا بنێرێ بۆ مرۆڤایەتی.\nلەگەڵ ئەمانەشدا داوای لە خەڵک کرد پابەند بن بە ڕێنمایە تەندروستیەکانی حکومەت و خۆیان بپارێزن. چەند قسەی لەسەر راپۆرتی جیهانی کرد کە ئەم ڤایرۆسە لە مانگی پێنجدا زۆر زیاد دەبێ ئەگەر خۆپارێزی نەکرێت.\nپرسیار ئەوەیە خوا بۆچی سەرباز ئەنێرێ بۆ مرۆڤ لەکاتێکا سەرباز بۆشەڕ بەکاردێت لە دژی دوژمن؟. ئایا خوا مرۆڤ بە دوژمنی خۆی ئەزانێ؟ بۆ دەبێ خوا شەڕ لەگەڵ مرۆڤدا بکا؟ لەبەر ئەوەیە مرۆڤ بە گوێی ناکا یا ناچن بیپەرستن؟ ئەی مەگەر چارەی تری نییە تەنها کوشتنی مرۆڤەکان نەبێ بە سەربازەکانی؟ ئەگەر مرۆڤ ئەوەندە خراپ بووە ئەی بۆچی پەیامبەری تر نانێرێ بۆ چاککردنی مرۆڤەکان؟ خۆ هەر کاتێ پەیامبەر هاتووە هەر لەوکاتەدا هاتووە کە مرۆڤەکان خراپ بوون و بۆئەوەی چاکیان بکا بە وتەی سەرجەم ئایینەکان. هەر بەپێی بەڵگەکانی عەبدولەتیف زیاتر لە یەک ملیارو ونیو موسڵمان هەیە لە جیهاندا، کەوایە هەر بەوتەی ئەو بەشێکی باشە ئەی خوا بۆچی کۆرۆنا بۆ هەمووی دەنێرێ وەک یەک؟ خۆ بەشێکی هەر خەریکی تاعەت و نوێژو دوعاو پاڕانەوەیە بۆچی ئەمانیش تووش دەبن.؟ عەبدولەتیف ئەڵێ چارەسەر ی کۆرۆنا ئەوەیە خەلک تۆبە بکا و ئیتاعە بکا و بگەڕیتەوە لای خوا، ئەی بۆچی ئەوانە توش ئەبن کە دەمێکە پێش کۆرۆناش تۆبەیان کردوەو ڕوویان لە خوا کردووە، ئەی بۆچی لە سەردەمی خەلیفە عومەردا خوا نەخۆشی تاعونی نارد بۆ تەنها ئەو کەسانەی کە تۆبەکارو خواپەرست و موسڵمان بوون لە وڵاتی فەلەسەتین و شام و عێراق سەدان هەزار موسڵمانی کوشت، بەڵام ئەوانەی نەکوشت کە تۆبەکارو ئیسلام نەبوون کەوایە دەبێ ڕێگاچارەکەی عەبدولەتیف ڕاست نەبێ کە داوای تۆبە و گەڕانەوە و ئیتاعە و خواپەرستی دەکا بۆ کۆتاییهاتن بە کۆرۆنا .\nکاتێ دەڵێ ترامپ بەو زلیەی خۆی ئێستا داوا دەکا خەڵک دوعاو نوێژ بکا و لە خوابپاڕێتەوە، پرسیار ئەوەیە بۆچی مەگەر ترامپ لەسەر دینەکەی خوایە ئەی مەگەر ئەو نەصاری و گاور نییە؟ بۆچی ئەمرۆ کەوتە بەرەی عەبدول لەتیفەوە؟ بۆ مەگەر نازانێ ترامپ راسیست و فاشیست و دژی موسڵمانیشە؟ بۆ مەگەر نازانێ ترامپ دەستی هەیە لەکوشتنی سەدان هەزار لە خەڵکی ڕۆژەهەڵاتی ناوەڕاست و جیهان؟ کەچی عەبدولەتیف ترامپ بە باشتر دەزانێ لە عەلمانیەکان، چونکە ئەمان وەک ترامپ خواپەرست نین. عەلمانیەکان لە ڤیدیۆکی تردا بە پەرۆی بێ نوێژ ناو دەبات. بەلای عەبدوللەتیفەوە بەس خوا پەرستێکی وەک ترامپ بێت ئیتر کەسێکی چاکیت!!!! ئەنجا هێرش دەکاتە سەر عەلمانیەکانی کوردستان دەڵێ هۆی مانەوەی کورۆنا ئەوەیە سەرکردە عەلمانیەکانی کورد (کە ئەو بە عەلمانیان ئەزانێ) بۆچی وەک ترامپ ناکەن و بۆچی ڕۆژێک نەهاتن وەک ترامپ داوایەکی لەو جۆرە بکەن. واتە دوعا بکەن و نوێژ بۆ نەمانی کۆرۆنا بکەن، من دەپرسم باشە خۆ ترامپ لەوکاتەوەی سەرۆکی ئەمریکا بووە هەر ئەو باوەڕە دینیەی هەبووە و باوەڕی بە دوعاو پارانەوە هەبووە ئەی بۆچی ئەمەریکا یەکەمین وڵاتەلە جیهاندا بۆ زۆری ژمارەی تووش بووان و مردووان بە کۆرۆنا؟\nعەبدولەتیف لە عەلمانیەت نەگەیشتووە، چونکە عەلمانی و مولحید بەیەک دەزانێ لە کاتێکا عەلمانی و مولحید دووشتی جیان هەمیشە ئەو وەک یەک حسابیان بۆ ئەکا. عەلمانی کۆمەڵگایەکی هاوبەشی دەوێ بۆ دیندارەکان و بێ دینەکان، بەڵام مولحید تەنها دژی دینە و کۆمەڵگایەکی بێ دینی دەوێ وەک چۆن ئیسلامی راستەقینە کۆمەڵگایەکی ئیسلامی دەوێ و هەمووی دەبێ ئیسلام بێ. ئەو بەناو دکتورای لە شەریعە هەیە، بەڵام ئەم جیاوازیە نازانێ. سەیر ئەوەیە هۆکاری کۆرۆنا بەوە ئەزانێ کە خەڵک زۆر رووی لە عەلمانیەت کردووە. باشە ئەگەر ئەمە هۆکار بێت مەگەر خوا خۆی ڕازی لەسەر نییە؟ جوابەکەی ئەوەیە خەڵک بە گوێی شەیتانی کردووە؟ ئەی خوا چۆن ئیرادەی نییە بەسەر شەیتاندا بۆ مەگەر شەیتان دروستکراوی خۆی نییە؟ ئەمە ئەوە نیشان ئەدا خوا جیایە و شەیتان جیایە و خوای شەڕ و خراپەیە. واتە ئەوە دانپیانانە بەخوایەکی تر.\nعەبدول لەتیف ڕووی لەو کەسانە کرد کەدەڵێن خوا نییە، چونکە باوەڕیان وایە خوا نابینرێ، ئەو بە بەڵگەی ڤایرۆسی کۆرۆنا دەیەوێ بیسەلمێنێ بۆ بێخواکان کە خوا هەیە و دەڵێ ئەی ئەوە نییە ڤایرۆسی کۆرۆنا ناشبینرێ و کەچی هەشە؟ ئەو ڕاستیەیە لە خەڵک دەشارێتەوە کە ڤایرۆسی کۆرۆنا دەبینرێ بە مایکرۆسکۆب شێوەیەکی خڕی دڕکاوی هەیە و رەنگەکەشی دیاری کراوە بۆیە نموونەکەی پووچ بێ بنەمایە .\nدواجار لە ڤیدیۆکەیدا داوا دەکات خەڵک ڕێنمایە تەندروستیەکان پەیڕەو بکەن، چونکە بۆ خۆپاراستن و تووش نەبوونی خەڵکی زیاتر باشترە. من هاوڕام لەگەڵیدا و ئەوەندە لەبەشی ڤیدیۆکەی بە باش دەزانم، بەڵام پرسیار ئەوەیە ئەو ڕێنمایانە لە کوێوە هاتوون؟ مەگەر لەو زاناو دکتورانەوە نەهاتوون کە لە کۆمەڵگەی عەلمانی دەژین، یا لە دکتۆرە عەلمانیەکانی وەک دکتور کامەران قەرەداغی یا دکتۆرەکانی چین و ئەوروپاوە نەهاتوون کە عەلمانین؟ ئەی بۆچی ڕێنمایەکانی ئەم عەلمانیانە بە باش دەزانێ لە کاتێکا ئەو سووکایەتی بە عەلمانیەکان دەکا بە پەڕۆی بێ نوێژ ناویان دەبات؟ ئەی باشە خۆ ئەو وتی تەنها ڕێگا ئەوەیە خەڵک تۆبە بکا و بگەڕێتەوە ئیتر خوا شیفای خەڵک دەدات؟ لێرەدا خۆی بۆ خۆی بەدرۆ دەخاتەوە، مێژوو نیشانی داوە بەدوعاو پارانەوەو ئیتاعەت هیچ ڤایرۆس و بەکتریایەک کە مرۆڤی کوشتیبێت لەناو نەچووە، بەڵکو بە ڕێگای خۆپارێزی و پاک و خاوێنی و خواردنی بە سوودو دوکتۆرو دەرمان و ڤاکسین لە ناوچووە.\nزاڵ بوونی ئەم عەقلەی عەبدولەتیفە ناهێڵێ لە کۆمەڵگەکانی رۆژهەڵاتی ناوەراست و سەروی ئەفەریقا هیچ داهێنانێکی زانستی بکرێ بۆ مرۆڤایەتی سوود بەخش بێت بۆیە هەر ئەبێ چاوەڕێی داهێنانەکانی وڵاتانی کافر و عەلمانی بکەین چاوەڕێی داهێنانی وەک دەرمان و نەشتەرگەری و ڤاکسین بکەین بۆ ڕزگارکردنی مرۆڤ لە دەردو پەتاو کۆرۆناو شێرپەنجە و شەکرەو نەخۆشیەکانی دڵ … هتد. ئەگەر ئەوان نەبن و هەموو مرۆڤی دونیا بچێتە سەر عەقلەکەی عەبدولەتیف، نەک ئەمانە چارەسەر نابن، بەڵکو زۆر خراپتر مرۆڤایەتی دووچاری بەڵای خراپتر دەبێ .\nئەگەر بەقسەی عەبدولەتیف بێ کۆرۆنا هێڕشی سەربازەکانی خوادیە بۆسەر مرۆڤایەتی لە هەمان کاتیشدا داوای پەیڕەوکردنی ڕێنمایە تەندروستیەیەکان دەکا و ڤاکسینیش بەباش دەزانێ کەوایە لایەنگری ئەو مرۆڤانەشە کە سەربازەکانی خوا دەکوژێ و لە ناویان دەبات کە ڤایرۆسەکانی کۆرۆنایە. وەبەم هەنگاوەش دەبێتە دژی خوا. جا یا دەبێ بڵێت ئەوانە سەربازی خوا نین و سەربازی شەیتانن یا دەبێ بڵێ هەر بەدوعاو پارانەوە وەک ئەوەی ترامپ ئەم ڤایرۆسە لە ناو دەچێت مرۆڤ پێویستی بە ڤاکسین و رێنمایە تەندروستیەکان نییە…\nبۆیە دەبێ مرۆڤی کورد زیاتر بیر بکاتەوە هەوڵ بدا لە پێچ و فێڵ و درۆکانی ئەم جۆرە بانگخوازانە زیاتر تێ بگا بۆئەوەی کۆمەڵگا چیتر فریو نەدرێ و کۆمەڵگای ئێمەیش بگات بە ئاستی کۆمەڵگە پێشکەوتوەکان و بەشدار بێت لە داهێنان بۆ سود گەیاند بە خۆی و بە سەرجەم مرۆڤایەتی .


یەکێتیی جیهانیی زانایانی موسڵمان ئیدانەی زوڵم و ستەمەکانی حکومەتی چینی بۆ سەر موسڵمانانی ئویغور کرد – ئیسلامی\nسه‌ره‌تا/ جیهانی ئیسلامی/یەکێتیی جیهانیی زانایانی موسڵمان ئیدانەی زوڵم و ستەمەکانی حکومەتی چینی بۆ سەر موسڵمانانی ئویغور کرد\nلە ڕاگەیەندراوێکدا یەکێتیی جیهانیی زانایانی موسڵمان ئیدانەی زوڵم و ستەمەکانی حکومەتی چینی بۆ سەر موسڵمانانی گەلی ئویغور کرد، کە لە هەرێمی شینجیانگ لە وڵاتی چین نیشتەجێن و، تیایدا داوایانکردووە:\n١- موسڵمانانی زیندانیکراو (کە زیاتر لە یەک ملیۆنن) ئازادبکرێن.\n٢- ئازادی دینی بە هەموو خەڵک بدرێت و ڕێگەیان پێبدرێت کە پراکتیزەی دینەکەیان بە ئازادانە بکەن لەناویاندا ڕێگەبدرێت بە:\n– دروستکردنی مزگەوت.\n– وتنەوەی وانەی دینی لەبارەی دینەکەیانەوە.\n– ڕێگەدان بە ئەنجامدانی نوێژی بەکۆمەڵ.\n– ڕێگە بە موسڵمانان بدرێت کە بە شێوەیەکی ئازادانە گەشت بکەن بۆ ناوخۆ و دەرەوەی وڵاتەکە بەبێ هیچ سنوردارکردنێک.\nیەکێتییەکە داوای لە سەرجەم موسڵمانان و گەلانی موسڵمان کردووە کە زۆر بە جدییەوە ئەم پرسە وەرگرن و شوێنپێی ئەو ڕووداوانە هەڵگرن کە ڕوودەدەن و بیگەیەنن بە دەسەڵاتدارانی چین و ئەو ڕێکخراوانەی مافی مرۆڤ کە پەیوەندییان لەگەڵ نەتەوە یەکگرتووەکان هەیە.\nئەمەش لەکاتێکدایە کە بەگوێرەی نەتەوە یەکگرتووەکان زیاتر لە یەک ملیۆن موسڵمانی گەلی ئویغور لە وڵاتی چین لەلایەن دەسەڵاتدارانی چینەوە لە کامپگەلێکدا بە ناوی کامپەکانی پەروەردەکردنەوە، کە هاوشێوەی کامپی نازییەکانە کە بۆ جولەکەیان دروستکردبوو، دەستبەسەرکراون.\nلەناو کامپەکاندا موسڵمانان ناچاردەکرێن بە خواردنەوەی عەرەق و خواردنی گۆشتی بەراز و وازهێنان لە دینی ئیسلام و بەیعەتدان بە حزبی کۆمیۆنیستی چین (حزبی شیوعی چین). هاوکات منداڵانی ئەو ژن و پیاوانەشی کە براونەتە ئەو کامپانە، لە دایک و باوکیان دابڕێنراون و براونەتە هەتیوخانەکانی سەر بە حکومەتی چین و لەوێ لەسەر شیوعییەت پەروەردە دەکرێن.\nدەسەڵاتی فەڵەستین مووچەی ١٧٠٠ خانەوادەی شەهید و بریندارانی غەززەی بڕی\nنیویۆرک تایمز: لە زیندانەکانی سوریادا زیندانییەکان ناچارکراون یەکتری بکوژن\nچەند زانیارییەک لەبارەی کۆمەڵکوژییەکەی مزگەوتی ئیبراهیمی


سامان غەفور هەورامی: شێواویەکانی وەزارەت، خویندنەوەیەکی رەخنەیی سەرەتایی بۆ وەزارەتی خویندنی باڵا. – WTARIKURD\nلە دنیای بەڕێوەبردنی ئێمەدا تەنها یەک شت هەیە شکست؟! لەوانەیە سەیر بێت بەلاتانەوە بۆ شکست دەهێنین لە دامودەزگا حکومیەکانماندا.. گەر ڕەهایی نەبێت وەزارەتێکمان نیە بەرەوپێشچونی دیبێت بەخۆیەوە. چونکە وەزیر کە دادەنرێت هەوڵ دەدات کۆمەڵێک خڕبکاتەوە لەدەوری خۆی. ئەم خڕکردنەوەیە بۆ چنینەوەی بەرژەوەندیەکانی خۆیانە. ئەم گروپە خڕە وەزارەت هەڵدەسوڕێنن.. وەزیر دەخەنە ناو ئەو گۆماوەوە کە خۆیان پلانی بۆ دادەنێن.. زانیاری هەڵەی دەدەنێ. خزمەتی باش ناکەن. ئەم گروپە شیک بۆشە ناواخنی وەزاتیان خواردووە. یاسا و ڕێنمایی بۆ بەرژەوەندی خۆیان دەردەکەن.. ئەمانە حیزبەکان بەکاردێنن بۆ خۆیان. ئەم گروپە خڕە شەوی سوریان هەیە لە باخ و ڤێلاکان. لەسەر کەلاکی خەڵک دەخۆنەوە.. نایانەوێت کەس بەهیز بێت، گەنج و کەسی نوێیان ناوێت تەنها بەرژەوەندی خۆیان دەوێت.\nگوزەرێکی خێرا دەکەین بەناو وەزارەتدا شرۆڤەیەک دەکەین\nکاتێک دلاوەر عەلادین دەبێتە وەزیر.. چی بەسەر گروپی خڕ دێت ئەم گروپە نەیاندەزانی دنیای سایکۆلۆژی ئەم کەسە چیە؟ نەیاندەزانی پارە دۆستە یان ژن دۆست. حەزی بەوەیە شتەکان چۆن بڕوات. هەوڵدرا بیخەنە ناو دنیای شەوە سورەکانەوە.. هەوڵدرا لە باخ و ڤێلاکانەوە کۆنتڕۆڵی بڕیار و ڕێنماییەکانی بکەن! کەم تا زۆر هەندێکی سەری گرت و هەندێکی تری بەکراوەیی مانەوە.. ئەم گروپە خڕە چیان کرد؟ هەوڵیاندا خوێندکار/ قوتابی بەکاربەرن، بەکاریشیان هێناو وەزارەتیان هێلکە باران کرد.. ئەو وەزیرە وەزیرێکی پاک و سادق بوو.. لێیدرا و لێیدراو دواتر ون بوو.. سەردەمی عەلی سەعیدیش هەمان شت.. سەردەمی یوسف گۆران سەردەمێکی جیاواز بوو قەیران بوو بەڵام بۆ ئەم گروپە دنیای فەرحانیەت بوو.. خوێندن ئیفاد زۆر شتی تر.. زوو ئەم وەزیرە کەوتە ژێر کاریگەری گروپی خڕەوە… هەرکەسێک دەموچاویان بەدڵ نەبووایە ئاوت دەبوو لە وەزارەت.. ئێستە جەنابی وەزیر لەماڵەوەیە و وەزیرێژی نوێ هەیە ئەم گروپە چی دەکەن ئەمانە گەراکانی پێشون و دەیانەوێت دنیای وەزارەت وێران بکەن.. وەزیری خوێندنی باڵای ئێستە و چوار ساڵی تر دنیایەکی کۆمیدیان خوڵقاندووە و دەیانەوێت تەخت و تاراجی وەزارەت بڕوخێنن و لە شەش مانگی داهاتودا بکەونە هێرشی لەناکاو لە میدیاکانەوە.. زانیاری نادروست و بەڵگەی ساختە و تۆمەت و هتد دنیای ڕۆژنامە و تیڤی و تۆڕی کۆمەڵایەتی لێ پڕکەن.. دەیانەوێت دونیای جوانی ئەم وەزیرە بڕوخێنن.\nجەنابی وەزیر چاویلکەکانت لادە و سەیرکە و تێڕامێنە بزانە لە دەورت چ دەگوزەرێت. سەیرکە بزانە چ پلانێک هەیە دەیانەوێت کز و لاوازت کەن.\nسامان غەفور هۆرامی\nLatest posts by سامان غەفور هۆرامی (see all)\nسامان غەفور ھۆرامی: لەچاوڕوانی کەرەنتینەدا، با حکومەت کەرەنتینە کەین. - 2020-05-18\nسامان غەفور هۆرامی: مەتۆقێ! - 2020-03-19\nسامان غەفور هۆرامی: جیهانێکی نوێ بۆ نەخۆشی. - 2020-02-06\nبەهرۆز جەعفەر: لەبارەی نەوت و بودجەوە: قسەیەکیش بۆ کوردستان بکەن.


هێزی ئەمریكایی رەوانەی رۆژئاوا كرا - تۆڕی میدیایی خەڵک\nكاروانێكی هێزی ئەمریكایی رەوانەی رۆژئاوای كوردستان كرا لە دەروازەی وەلیدەوە.\nبەپێی سەرچاوەكانی هەواڵ، ئێوارەی دوێنێ كاروانێك لە هێزی ئەمریكایی كە لە 40 بارهەڵگر پێكهاتبوون رەوانەی رۆژئاوای كوردستان كران لە عێراقەوە لە دەروازەی وەلیدەوە.\nبەپێی راگەیەنراوی روانگەی سوری بۆ مافی مرۆڤ، بارهەڵگرەكان داپۆشراو بوون و هەڵگری كەرەستەی لۆجستی و سەربازی بوون تایبەت بە هاوپەیمانی نێودەوڵەتی دژی، لە هەرێمی كوردستانەوە رەوانەی رۆژئاوا كراون.\nهاوكات ئێوارەی رۆژی پێشتریش كاروانێكی دیكەی هاوشێوە رەوانەی رۆژئاوای كوردستان كراون.\nئەمریكا لەسەرەتای سەرهەڵدانی داعشەوە پشتیوانی هێزەكانی سوریای دیموكرات دەكات.\nهەرچەندە دۆناڵد ترەمپ سەرۆكی ئەمریكا لە 2019 بڕیاری كشانەوەی هێزەكانی لە رۆژئاوای كوردستان دا، بەڵام دواتر لە ژێر فشاری نێوخۆیی و دەرەوەییدا تەنها بەشێكی لەهێزەكانی كشاندەوە.\nچاودێرانی سیاسی پێشبینی دەكەن ئیدارەی نوێی ئەمریكا كە شەوی رابردوو دەستبەكاربووە زیاتر بوونی خۆی لە رۆژئاوای كوردستان چڕبكاتەوە و پشتیوانییەكانیشی بۆ كورد زیاتر بكات.\nهاتنەسەر كاری ئیدارەی نوێی ئەمریكا كوردی لە رۆژئاوای كوردستان خۆشحاڵ كردووە و توركیای نیگەران كردووە، چاوەڕێدەكرێت رێكاری توند دژی ئەنقەرە بگرێتەبەر.\nمیلیشیا ئێرانییەكان رەوانەی حەسەكە و قامیشلۆ و شەنگال دەكرێن\n14 شوبات 2021 1.36 pm\nخەڵك- ئەمڕۆ یەك شەممە روانگەی سوریایی بۆ مافەكانی مرۆڤ ئاشكرایكرد میلیشیا چەكدارەكانی ئێران بەرەو شارەكانی قامیشلۆ…\n24 کانونی دووهەم 2021 10.09 am


كێشه‌یه‌كی بێزاركه‌ر له هه‌ندێک مۆبایلی LG G7 ThinQ ده‌رده‌كه‌وێت – کەی ئای تی ئێن\nهەواڵ 7, كانونی یه‌كه‌م 2018\nچه‌ند مانگێكی كه‌مه كۆمپانیای LG نه‌وه‌ی حه‌وته‌می له زنجیره‌ی G نمایشكرد ، له‌دوای ئه‌و ماوه‌یه یه‌كه‌مین كێشه‌ی به‌ده‌ر كه‌وت\nگشت زانیارییه‌ک له‌سه‌ر LG G7 ThinQ\nدوێنێ ٦ ی كانوونی یه‌كه‌م هه‌ندێك له به‌كارهێنه‌رانی مۆبایله‌كه له تۆڕی Reddit و فۆڕمی XDAباسیان له كێشه‌یه‌ك ده‌كرد له مۆبایله‌كانیاندا كه له‌دوای هه‌ڵكردنه‌وه‌ی مۆبایله‌كانیان بۆ ماوه‌یه‌ك له‌سه‌ر وێنۆچكه‌ی كۆمپانیای درووستكه‌ر ده‌مێنێته‌وه و له‌پاشان ده‌كوژێته‌وه، به‌م شێوه‌یه هه‌ر كرداره‌كه دووباره ده‌بێته‌وه و ناچێته باری ئاسایی خۆی.\nكێشه‌كه تا ئێستا له لای به‌كارهێنه‌رانی ئه‌وروپا به‌ده‌ركه‌وتووه كه تایبه‌تن به تۆڕی T-Mobile. خۆشحاڵانه كۆمپانیای LG ڕوونكردنه‌وه‌ی داوه كه كێشه‌كه له نه‌رمه‌كاڵای مۆبایله‌كه‌دایه و له چه‌ند ڕۆژی داهاتوو له ڕێگای نوێكاری نه‌رمه‌كاڵاوه چاره‌سه‌ری كێشه‌كه ده‌كات. بۆ ئه‌نجامدانی كێشه‌كه له ڕێگای نوێكاری نه‌رمه‌كاڵا پێویسته به‌كارهێنه‌ران سه‌ردانی نزیكترین بریكاری فه‌رمی LG بكه‌ن.\nبه‌ڵام هێشتا گوومان هه‌یه له‌وه‌ی كێشه‌كه‌ی LG G7 ThinQ له نه‌رمه‌كاڵاكه‌یدا بێت، چونكه ساڵانی پێشوو هه‌مان كێشه له مۆبایله‌كانی G4، V10، V20، G5 ـی كۆمپانیاكه ده‌ركه‌وت و ده‌رچوو كه كێشه‌كه له ڕه‌قه‌كاڵای ئامێره‌كاندایه.\nتاگەکان LG هەواڵ


ئایە ماڵی بازرگانی بەو پارەیە ئەژمار دەکرێت کە کاڵاکەی پێ کڕدراوە یاخود بەو پارەیە کە کاڵەکەی پێ دەفرۆشرێت؟: ماڵپەڕی وەڵامەکان\nزەکات و سەرفیترەئایە ماڵی بازرگانی بەو پارەیە ئەژمار دەکرێت کە کاڵاکەی پێ کڕدراوە یاخود بەو پارەیە کە کاڵەکەی پێ دەفرۆشرێت؟\nئایە ماڵی بازرگانی بەو پارەیە ئەژمار دەکرێت کە کاڵاکەی پێ کڕدراوە یاخود بەو پارەیە کە کاڵەکەی پێ دەفرۆشرێت؟\nماڵی بازرگانی بەو پارەیە ئەژمار دەکرێت کەخاوەنەکەی لەکۆتایی ساڵدا پێی دەفرۆشێت .\nئەوەش ئەو پەڕی عەدالەت ودادپەروەریە ، بەو نرخە ئەژمار بکرێت کەپێی دەفرۆشێت ، چونکە ڕەنگە کەم وزۆر بکات لەکاتی فرۆشتندا ؛ لەبەر ئەوەی مرۆڤ لەکۆتایی ساڵدا زەکاتی ماڵەکەی دەدا .\nزانای پایەبەرز ( ابن قدامة ) لەکتێبی "المغني" (4/249) دا ، دەڵێت:\n" هەرکەسێک بوو بەخاوەنی ماڵێکی بازرگانی ، وساڵ بەسەریدا تێپەڕ بوو ، وگەشتبووە حەدی زەکات ، و ئەو دوو مەرجەی تێدا هاتبووە جێ ، ئەوا زەکاتەکەی دەدا ، ئەویش لەدەدا ڕوبعێكی نرخەکەی دەکات " انتهى .\nوە لە "الموسوعة الفقهية" (13/171) دا ، هاتووە :\n" لەسەر بازرگان نییە ماڵی بازرگانیەکەی بەو نرخە ئەژمار بکات کەکاڵاکەی پێ کڕیوە ، بەڵکو بەو نرخە ئەژماری دەکات کە کاتێ دەیفرۆشێت کاتێ کەزۆر ناچار نییە " انتهى .\nلەمەشدا ئەوە دەردەکەوێت : ئەژمار کردنەکە بەئەندازەی نرخەکەی دەبێت لەکاتی فرۆشتنی دا دوای تێپەڕ بوونی ساڵ بەسەریدا .\nوە ( الشيخ ابن عثيمين ) ڕەحمەتی خوای لێ بێت دەڵێت :\n" ئەو ئەرزانەی کە خاوەنەکەی بۆ کڕین وفرۆشتن کڕیونی هەروەك زۆر جار وایه چاوەڕێ دەکەن پارەی زیاتر بکات ئا ئەوە ماڵی بازرگانیە ، وخاوەنەکەی هەڵسەنگاندنی بۆ دەکات لەکاتی تێپەڕ بوونی ساڵ بەسەریدا بزان بای چەندە ، پاشان ڕوبعێك لە دە دەردەکات ...وهیچ جیاوازیەك لەوەدا نییە ئەو ئەرزانە ئەو نرخە بکات کەکاتی خۆی پێی کڕدراوە یاخود نا .\nگەر وا دانێین پیاوێک ئەرزێکی بەسەد هەزار کڕی بێت ، ولەکاتی تێپەڕ بوونی ساڵ بەسەریدا دوو سەد هەزار بکات ، ئەوا واجبە لەسەری زەکاتی دوو سەد هەزار بدات ، وئەگەر بەپێچەوانەوە بوو ولەکاتی تێپەڕ بوونی ساڵدا نرخەکەی بوو بەپێنج سەد هەزار ئەوکاتیش هەر زەکاتی پێنج سەد هەزار دەدا ؛ چونکە کاتی واجب بوونی زەکاتەکە ئەژمار دەکرێت وحسابی بۆ دەکرێت نەک کاتی کڕینەکە" .\n"مجموع فتاوى ابن عثيمين" (18/205) .\nوە پرسیار کراوە لە( اللجنة الدائمة) : ئەو ئەرزانەی کەکڕدراون بۆ بازرگانی چۆن زەکاتیان دەدرێت ؛ بەو نرخەی کڕدراون یاخود بەو نرخەی کەلەکاتی تێپەڕ بوونی ساڵدا بەسەریاندا؟\nلە وەڵامدا گوتوویانە :\n" ئەرزی کڕدراو بەماڵی بازرگانی دادەنرێت ، ویاسای گشتی لەشەریعەتی ئیسلام دا وایە ماڵی بازرگانی لەکاتی تێپەڕبوونی ساڵدا ئەژمار دەکرێت بەو نرخەی کەدەیکات ، بێ گوێدانە ئەو نرخەی کەپێی کڕدراوە ، جا زیاد بێ یاخود کەم لەکاتی واجب بوونی زەکاتدا ، وەزەکاتەکەی لەنرخەکەی دەدرێت کەئەویش دەکاتە ڕوبعێك لە دە ، لەئەرزێکدا کەنرخی هەزار ڕیاڵ بێت ـ بۆ نموونە ـ بیست وپێنج ڕیاڵ زەکاتیەتی وبەم شێوەیە " .\n"فتاوى اللجنة الدائمة" (9/324)\nوە هەروەها لە " فتاوى اللجنة الدائمة " (9/319) دا ، هاتووە:\n"ڕێگای شەرعی بۆ ئەژمار کردنی ماڵی بازرگانی کاتی تێپەڕ بوونی ساڵە بەسەریدا بەو نرخەی کە لەو کاتەدا دەیکات ، بێ گوێدانە ئەو نرخەی کەپێی کڕدراوە " .\nهەر بۆیە کاتێ کە بازرگان بەجوملە شت دەفرۆشێت یاخود تاک تاک ئەوا زەکاتەکەی بەو نرخە ئەژمار دەکرێت کەدەیفرۆشێت .\nوە پرسیار کراوە لە (الشيخ ابن عثیمين) ڕەحمەتی خوای لێ بێت :\nشتێکی مەعلومە کە کاڵا بەگوێرەی نرخەکەی لەکاتی فرۆشندا زەکاتی لێ دەدرێت ، بەڵام لەکاتی واجب بوونی زەکاتدا جیاوازی هەیە لەفرۆشتن بە جوملە و قست جا ئایە بەکامیان ئەژماری کەین جوملە یاخود تاك تاك ؟\n" گەر بازرگانەکە لەوانە بوو کەبەجوملە دەیفرۆشت ئەوا هەر بەجوملە ئەژماری دەکات ، گەرنا بەتاك تاك ئەژماری دەکات .\n"مجموع فتاوى ابن عثيمين\nزەکاتی لە ئۆتومبێلی تایبەت دروستە باوک زەکات بدات بە کچەکەى کە شوی کردوە و مێردەکەى دەستى کورتە؟ من دەمەوێ زەكات بدەم بەڵام بەو شێوەى كە كاتى خۆى دراوە بە بیت المال ئایا دروستە بۆ باوک زەکات بدات بە کوڕێکی کەژنی هێناوە و ماڵى جیایە لەکاتێکدا کوڕەکەی ژیانی لەسەر موچەیەکی کەمە ؟ حوكمی زەکاتی پارچە زەویەک کە بۆ مەبەستی نیشتەجێ بوون کڕدراوە\nسەردان: ٣٥٨ بەش: زەکات و سەرفیترە\nپرسیاری دواتردوو خوشکم هەیە و حیجاب ناکەن و دایکم دەڵێ هەرکات گەورە بون خۆیان حیجاب دەکەنپرسیاری پێشترئایا ئافرەت دەتوانێ ئیحرام ببەستێت بۆ عومرە لەکاتێکدا لەسووڕی مانگانەدایە؟


ANF | هەم ئەندیشی پاوە-ی ٣٠ داواکاریێش ئاڕاستێ دەسەڵاتداری ئێرانی کەردێ\nهەم ئەندیشی پاوە-ی ٣٠ داواکاریێش ئاڕاستێ دەسەڵاتداری ئێرانی کەردێ\nگرووهو زۋان و فەرهەنگی هەورامی کە بە ”هەم ئەندیشی پاوە“ی ئەشناسیان، سەبارەت بە پاوە و هەوارمانی ٣٠ داواکاریێش ئاڕاستێ کاربەدەستانو ئێرانی کەردێ کە وانای و یاونەری بەزوانی هەورامی دوێشانێ.\nهه‌ینی, 21 May 2021, 17:59\nجە بەردەوامی هەرمانێ و چالاکییەکانشانە، گرووهو زۋان و فەرهەنگی هەورامی کە بە ”هەم ئەندیشی پاوە“ی ئەشناسیان و دەیان ئەندامێش هەنێ، سەبارەت بە وەڵێ وستەی زۋان، فەرهەنگ، ئەدەبیات و چێربەنای ڕۆشنویری و فەرهەنگی و گەشتوگێڵی جە پاوە و هەوارمانەنە، ٣٠ داواکاریێش ئاڕاستێ کاربەدەستانو ئێرانی کەردێ کە گرنگتەرینێشان بە ئی جۆرەنێ:\nدروستکەردەی هۆڵ یان ساڵۆنێوی مۆدێرن کە تایبەتمەندییە فەرهەنگیێ و ڕۆشنویریەکێش جەوێش گێرتێبانێ.\nناوەندێوی زانستی یان لقێوی دانشگاهی تایبەت بە ئەدەبیات، زوان، فەرهەنگ و دێرینەو هەورامانی جە پاوە دروست بکریۆن.\nناوەندێوی هەمیشەیی پەی ڕاوەبەردەی هەمامە، جەژنەوارە و کۆبیێ تایبەتێ بە فەرهەنگ و ئەدەبیاتی گەشتوگێڵی جە هەورامان دروست بکریۆن.\nپاوە چوون، ناوەندو فەرهەنگی هەورامانی جەلاو لایەنە پەیوەندیدارەکانو ئێرانییەوە بەفەرمی تۆمار بکریۆنە.\nڕاوەبەریێوی تایبەت بمەرزیۆرە پەی بە بەخشای خەڵاتی و ڕێزگێرتەی جە کەسایەتییەکانو هەورامانی جە سەرجەم بوارەکانە.\nمیراث فرهنگی ئێرانی، یانەو شاعیر و هونەرمەندی کۆچکەردەی باقی شەفیعی بپارێزنۆنە و بەنامێ کۆچکەردەی بکەرۆنەش بە مۆزەخانە.\nچالاککەردەی ئەنجومەنە فەرهەنگییەکێ پاوەی و هەورامانی.\nیاگە تاریخیێ و فەرهەنگیکێ شارو نەوسوڎێ بازسازی بکریانێوە.\nشوراکێ شار و شارچەکێ هەورامانی، نامێ هەورامیێ و تایبەتمەندێ بە هەورامانی بنیا جە (کۆجیێ، جادێ و مەیڎانێ و بلوارەکان) و جە پاوە مەیڎانێوی نو بەنامێ هەورامانی دروست بکریۆنە.\nچەنڎین پارکێ و باخچێ بەشێوازی ستاندارد دروسێ بکریانێ.\nجە گۆڕستانو پاوەی بەشێوی تایبەت بە هونەرمەدان دەستنیشان بکریۆنە.\nڕادوین و دەستگایێ یاونەریێ تایبەتێ بە زوانی هەورامی بمەرزیانێرە.\nکۆبییەی هامبەشی ساڵانە ڕێکبوزیۆنە پەی ئەنجومەنە فەرهەنگیەکێ شارەکانو هەورامانی و شارە هەورامی نشینەکان چوون، پاوە، ڕەوانسەر، جوانرۆ، سەلاس، سەڵواوا، کامیران، مەریوان و سنەی.\nسەرو بنەماو قانونی بنەڕەتی ئێرانی ماف بە وانای بە زوانی ئەڎایی، زوانی هەورامی جە ساڵێ ئایندەوە یانی ١٤٠١ی وەرەتاوی جە سەرجەم وانگا سەرەتاییەکانو هەورامانی و ناوچە هەورامی نییشنەکانە دەست پنە بکەرۆن.\nدروستکەردەو مۆزەخانەی جە پاوە شاری.\nدروستکەردەی پەیکەرێ پەی کەسایەتییەکانو هەورامانی چ ئانێشان کە کۆچشان کەردەن و چ ئانێچشان کە هیشتای مەژیوانێ.\nدیاریکەردەی ڕوێوی جە ساڵنامەو ئێرانیەنە بەنامێ ڕۆو مللی هەورامانی.\nئەوەکەردەی لقو ئەرەمەرزیاو سینەماو ئێرانی جە هەورامان.\nجە پاوە شار دروستکەردەی نماد (هێما)یێوی کە گوزارە بۆنە جە فەرهەنگ و دێرینەو هەورامانی. پەی نمونەی جە ئێران بروجەکێ ئازادی و میلادی و جە فەڕەنسا بورجو ئیفڵی و جە نیۆیۆرکو ئەمەریکای پیکەرو ئازادی هەنێ و بیێنێ بەهێما و سومبولێ ئا شارا.\nهەوڵ بدریۆن بە همکاری گرد لایێوی زانستگایێوی تایبەت بە هەورامانی دروست بکریۆنە.\nبە هامکاری ڕێکوزیا مەدەنییەکان، یۆ یان چەنڎ ڕوێ تایبەتێ دەستنیشانێ بکریانی پەی ئەنجامدای چالاکی مەدەنی، پەی نمونەی ڕۆو گیانبازی ٣ ژیوگەپارێزێ پاوەی کریۆنە یۆشان ببۆنە.\nهەوڵ بدریۆنە پەی براندسازی و تۆمارکەردەی براندێ تایبەتێ بە هەورامانی،و وەڵێ وستەی پیشاسازی و گەشتوگێڵی جە هەورامانەنە.\nدروستکەردەی ئەتڵەسێ جۆراوجۆرێ کە نامێ و زانیاریێ سەبارەت بە سەرجەم شارێ، شارچێ، دەگایێ، کەشێ، ڕڤارێ، هانێ، سەرچەمێ، دەرێ، دەشتێ، دۆڵێ، جوێ، دارستانێ، باغێ، هەوارێ، درەختێ، گیواۋێ، یاگە تاریخیەکێ بە زوانەکێ هەورامی و جافی (سۆرانی)، فارسی، ئینگلیزی و لاتینی.\nئامادەکەردەی کتێبە ئالبومێوی کە نامێ، وێنێ و زانیاریێ سەبارەت بە کەسایەتیەکانو هەورامانی جەوێش بگێرۆنە.


نەبن دیلێ سیاسەتا پەكەكێ – Sibehî سبەھی\nنەبن دیلێ سیاسەتا پەكەكێ\nل ترکیێ پرسا کورد ژ ئالیێ سیاسه‌تمه‌دار و ڕه‌وشه‌نبیران ڤه ب ئاوایێن جودا دێتە گۆتوبێژ کرن. د ڕاستیا خوه دا که‌سه‌ک ژ ترکان پرسا کورد ل ترکیێ وه‌ک پرسا مله‌ته‌کی کو خوه‌دی وه‌لاتن و وه‌لاتێ وان هاتیه داگرکرن نابینه. ده‌ما تو ڤێ یه‌کێ نه‌بینی هه‌موو پرۆژه‌یێن چاره‌سه‌ریێ ڤالانه و چ جارا ناگەهن ئه‌نجامه‌کی.\nل هەمبه‌ر ڤێ دیتنا سیاسه‌تمه‌دار و “ڕه‌وشه‌نبیرێن” ترک ، گه‌له‌ک مخابن کورد ب خوه ژی پرانیا جاران د پەنجەرا ترکان ڕا ل پرسگرێکا کورد دنێرن و ل گۆرا ڤێ یه‌کێ ژی پرۆژه‌یێن چاره‌سه‌ریێ ڕادگەهینن. ژ سالا 1984 ێ وەرە  پارتیا كاركەرێن كوردستانێ (پەکەکە) شه‌رێ چه‌کداری دکه، لێ شه‌رێ چیه؟ ئه‌و ب خوه ژی نکارن تێبگەهن. تشته‌ک گه‌له‌ک ڤه‌کری هه‌یه کو، شه‌رێ پەکەکێ نه شه‌رێ سه‌رخوه‌بوونا کوردستانێ و هه‌روه‌ها نه شه‌رێ ده‌ستخستنا مافێن ڕه‌وا یێن گه‌لێ کوردستانێ یه.\nترکیا ب زانه‌بوون شیایە  پرسا کوردی ل باکورێ كوردستانێ ب پەکەکێ ڤه گرێبده و ب وان بده ناساندن. ئه‌ڤ یه‌ک ژ ئالیێ پرانیا کوردێن باکورڤه ژی، مخابن، ب ڤی ئاوایێ هاتیه قه‌بوول کرن.\nپەکەکە و هه‌موو پارتی و ڕێخستن و ده‌زگه‌هێن پێڤه گرێدایی، گه‌له‌ک ڤه‌کری ل دژی سه‌رخوه‌بوونا کوردستانێ رادوەستن. ب سه‌دان به‌یان و داخوویانیێن به‌رپرسێن هه‌ری بلند یێن پەکەکێ و ده‌ردۆرا وێ د ڤێ ده‌ربارێ ده هه‌نه. ژ بەر ڤێ ژی مرۆڤ تێ ناگەهە که‌سایه‌تیه‌ک یان سیاسه‌تمه‌داره‌ک کو ژ بۆ سه‌رخوه‌بوونا کوردستانێ تێد‌کۆشه چه‌وا دکه‌ڤه د خزمه‌تا سیاسه‌تا پەکەکێ دا و ل دژێ ئارمانجا خوه ته‌ڤدگه‌ره. ئه‌ڤ پرسه‌ک هه‌ری گرینگه، هه‌ر ئینسانه‌ک سه‌رخوه‌بوونا کوردستانێ پپارێزه و دۆزا مه‌فێن نه‌ته‌وەیی ل باکورێ کوردستانێ ژ بو گه‌لێ کورد بکه، چه‌وا دکه‌ڤه د خه‌فکا سیاسه‌تا پەکەکێ دا و ل دژی بیر و باوه‌ریا خوه رادوەستە؟ ئه‌گه‌ر ئه‌ڤ جوره‌یێ ئینسانا ل خوه بنێرن و بخوازن به‌رسڤا ڤێ پرسێ بدن، ئیحتماله کو، ئەگەرهندک بە ژی، ڕێیا سیاسته‌ک کوردستانی ببینن.\nد سیاسه‌تێ دا دوروویی تاوانه‌کا مه‌زنه کو مرۆڤ ل مله‌تێ خوه دکه. نابە تو ژ ئالیه‌کی به‌حسا ده‌ستکه‌فتیێن نه‌ته‌وەیی بکی و ژ ئالیه‌ک دن هه‌موو پۆتانسیه‌لا خوه بێخی د خزمه‌تا سیاسه‌ته‌کا چه‌وت و نه کوردستانی دا. ئه‌ڤ یەك دورووییا سیاسیه و پرسه‌کا ئه‌خلاقیه ژی.\nچێنابە تو د جڤاته‌ک ته‌نگ دا ڕه‌خنه‌یێن هه‌ری گران ل سیاسه‌تا پەکەکێ بکی ود جڤاته‌ک به‌رفره‌ھ دا وه‌سفێ سیاسه‌تا پەکەکێ بدەی. گه‌له‌ک جاران هنده‌ک ئینسان ژ بۆ کو پەکەکێ ڕه‌خنه دکن ژ ئالیێ ڤان جوره‌یێ ئنسانان ڤه تێنه تاوانبار کرن و دبێژن: وه‌سا  تووژ نەبن، هه‌رتشته‌کی نه‌بێژن و ب ڤێ یه‌کێ هه‌ولددن سیاسه‌تا خوه یا دوروویی به‌رفره‌ھ بکن.\nگه‌له‌ک ڤه‌کری، ب ده‌نگێ بلالێ حه‌به‌ش، به‌پرسێن پەکەکێ ، به‌رپرسێن هەدەپێ و سه‌لاحەدین ده‌میرتاش ژی د ناڤ دا، دبێژن “ئه‌م ژ بۆ ده‌مۆکراتیزه‌کرنا ترکیێ خه‌باتێ دکن”، وه‌ک دن دبێژن “ئه‌م هه‌موو ب هه‌ڤره ترکیه‌نه و ئه‌م ناهێلن ده‌وله‌ته‌ک سه‌ربخوه یا کوردا چێببه” باشه سیاسه‌تمه‌داره‌ک ل هەمبه‌ر ڤان گۆتارا چه‌وا دکاره پشتگریا خوه ژ بۆ وان رۆھن بکه؟\nتشتا کو کوردا بینە با هه‌ڤ نه دژتیا ئه‌ردۆگان یان ژی پارتیه‌ک دنه. تشتا کوردا بینە با هه‌ڤ به‌رژه‌وه‌ندیێن نه‌ته‌وەینه. بیر و باوه‌ریا کوردستانیه . وه‌ک دن سیاسه‌تا دن سیاسه‌تا به‌رژه‌وه‌ندیێن که‌سایه‌تیه، سیاسه‌تا حەلاندنا كوردانە د ناڤ تركیێ دا.\nئیرۆ د ڤێ پێڤاژۆیێ دا هه‌لوه‌ست ل هەمبه‌ر سیاسه‌تا پەکەکێ و هه‌موو پارتی، ڕێخستن و ده‌زگه‌هێن ب وێڤه گرێدایی بوویه پیڤانه‌نه‌ک به‌ربچاڤ یا نه‌ته‌ویبوونێ. “نیڤا وەریسی نه‌گرن”، یان کوردستانی بن یان ژی هوون دێ مه‌حکومێ خزمه‌تا سیاسه‌تا ترکیه‌بوونێ د‌ا بن.


پڵنگ یان وێز؟\nپێش 3 هەفتە ژمارەی بینراو 1945\nراچڵه‌كین - سۆران حه‌مه ره‌ش\nهەر کاتێک کە هەواڵ لەسەر گیانداری وێز لەسەر تۆرە کۆمەڵایەتیەکان بڵاودەبێتەوە، دڵتەنگی دام دەگرێت. یەکەم، کەم کۆمەڵگە هەیە لە سەر گۆی زەوی هێندە نا ئاشنا بێت بە سروشتی خۆی. هەتاوەکو ئەمڕۆ لێکۆڵینەوەیەکی زانستی چروپڕ نیە کە پێمان بڵێت ئەم گیاندارە ژمارەیان لە کوردستاندا چەندە و لە کوێ دەژین و چۆن دەتوانرێت کە لە لەناوچوون بپارێزێن. سەرەڕای ئەوە دەیان پرۆفیسۆر و دکتۆرمان لە زانکۆکاندا هەیە لەو بوارانەدا کار دەکەن. هەروەها زۆربەی هەواڵەکان کوشتن و لەناوردنی ئەو گیاندارە دەگمەنەیە کە جێی داخە بێ ئەوەی شتێکی ئەوتۆی سەبارەت بزانین، خەریکە لەناودەبرێت.\nدووەم، بابەتی ناوهێنانیەتی. ئەم گیاندارە لە کوردیدا پێی ناگوترێت' پڵنگ'، بەڵکو پێی دەگووترێت 'وێز' کە بە ئنگلیزی دەبێتە leopard . باوباپیرانمان وشەی جیاوازیان بۆ گیاندارەکان داناوە. نەوەی ئەم سەردەمە هێندە کۆڵەوارە کە ناوی داڵ و هەڵۆ و باز تێکەڵ دەکەن. بەڵام چیتر ناکرێت هێندە نا ئاشنای ئەو ئاژەڵە بین کە ناوە کوردیەکەشی نەزانین. بەڕاستی شەرمە چیتر لە ناو دەزگاکانی ڕاگەیاندندا ئەو گیاندارە بە 'پڵنگ ناوببرێت. پڵنگ گیاندارێکی زۆر گەوەرەترە و لە کوردستاندا نیە لەبەر ئەوە دەبێت ئەم هەڵە سەرەتاییە ڕاست بکرێتەوە. ئێستاش خەڵکە بەتەمەنەکانی ناوچەی قەراخ، هەر بە 'وێز' ناوی دەهێنن و هیچ ناوێکی تری پێ ناڵێن. لەبەر ئەوە، ئەوە ناوە دروستەکەیەتی.\nوێز ئەو ئاژەڵەی کوردستانە کە پێمان دەڵێت چەند نائاگاین بە زمان و سروشتی وڵاتی خۆمان.\n-ئەم بابەتە خەڵکی دەرەوەی شاری گەورە یەکلای کردۆتەوە، خەڵکی ناوچەی قەراخ (قەرەداخ) کە ئاژەڵەکە هی ناوچەی خۆیانە و پیی ئاشنان، هەر بە 'وێز' ناوی دەهێنن.\n-ئەم ئاژەڵە جۆری جیاوازی هەیە و لەگەڵ لەناوچوونیدا ناوەکەشیان لەناوچوون. شێر و چیتا کە بەشێکن لە هەمان خێزان، لە رابردوودا لە کوردستاندا هەبوون و لە سەرچاوەکاندا تۆمارکراون، ئەمڕۆ هەردووکیان نەماون و ناوی چیتا من لە ئنگیزیەوە وەرم گرتووە کە خێراترین جۆری ئەو خێزانەیە و ئەمڕۆ لە ئەفریقادا هەیە. بەڵام ئەم جۆرەیان کورد هەر پێی گوتووە 'وێز' نەک پڵنگ.، ئەوە نەوەی ئەم سەردەمەیە کە ئاگاداری زمانەکە نیە. سەبارەت با ناوی 'بەور'، وەک ناوێکی تری پڵنگ دەردەکەوێت، بەڵام لەسەدا سەد دڵنیا نیم.\n- لەسەدەی چوارەمی زاینیدا، شێر لە دەشتی هەولێردا هێندە زۆربوون، کە پوش و پاوان سوتێنراون، شێرێکی زۆر کوێر بوون (ئەم زانیاریە لەسەردەمی خۆیدا تۆمارکراوە).\n-گیانداری وێز لە باکوری کوردستان و باشور و ڕۆژهەڵاتیش بینراون.\n- لەم لینکەی خوارەوەدا ڤیدیۆیەکی گیانداری وێز لە باشوردا دەبینرێت


حەوت هۆكار وادەكات هاوسەرەكەت لە سێكسدا لێت دوور بكەوێتەوە\nكەسایەتی و جەستە دوو تایبەتمەندین وادەكات ژن و مێرد لەیەكتر زیاتر نزیك ببنەوە و ئارەزووی ئەوە بكەن لەگەڵ یەكتر بخەون ، بەڵام ئاگاداربە ئەم هەشت كێشەیە كە لە جەستەتدا هەبێت هاوسەرەكەت لێ دوور دەخاتەوە ، هەوڵبدە زوو چارەسەری بكەیت .\n1- بۆنی دەم : ئەمە یەكەم هۆكارە هاوسەرەكەت لێ دوور دەخاتەوە ، لە بیرت بێت ڕۆژانە دووجار ددانەكانت بشۆ و جوینی ینێشتیش لەبیر مەكە بۆ ئەوەی بۆنی دەمت خۆش بێت .\n2- پێستی چەور : هیچ پیاو و ئافرەتێك نیە ئارەزووی ئەوە بكات كاتێك لەگەڵ هاوسەرەكەی دەخەوێن و سێكس دەكات جەستەی چەور ببێت ، ئەگەر ئەم كێشەیەت هەیە ئەوە زوو زوو خۆت بشۆ و خاوێنكەرەوەی تایبەت بە ڕوخسارت بەكاربهێنە ، و ئەگەر بەوەش چارە نەبوو سەردانی پزیشك بكە.\n3- دەستی زبر و نینۆكی درێژ و ناخاوێن : دەست و پەنجەی جوان هەمیشە جێگەی سەرنجە ، یاوان باشتر وایە نینۆكەكانیان بقرتێنن و كرێم بۆ نرمكردنەوەی دەستیان بەكاربهێنن ، هەروەها خانمانیش گرنگی بە جوانی پێستی دەستیان بدەن .\n4- شێوە و بۆنی قاچ: مانەوەی قاچ لەناو پێڵاودا لەماوەی ڕۆژدا هۆكارە بۆ ناخۆش بوونی بۆنی پێكان ، هەوڵبدە خاوێنی پێكانت ڕابگریت و بیانشۆیت بۆ ئەوەی هاوسەرەكەت بەهۆی بۆنی پێكانتەوە لێت ڕانەكات .\n5- بۆنی ناخۆشی بنباڵ : هەمیشە ئاگاداربە بۆنی ژێر باڵەكانت ناخۆش نەبێت ، چونكە ئەمە كەس بەرگەی ناگرێت ، بەردەوام مووی ژێر باڵەكانت لاببە و بۆنخۆشكەری تایبەت بەكاربهێنە بۆ جەستەت دوای گەرماوكردن .\n6- پیاوان پێش ئەوەی بچنە لای هاوسەرەكەتان ڕیشتان بتاشن و خانمانیش پێویستە بە هەمان شێوە مووی زیلددەی ڕوخساریان لا ببەن.\n7- مووی جەستە : هەندێك لە خانمان بە مووی جەستەی پیاو سەرسامن و هەندیكی دیكە ڕقیان لێیە ، لەم كاتەدا دەبێت پیاو بە ئارەزووی هاوسەرەكەی بكات ، بەهەمان شێوە بۆ خانمانیش .\nئه‌م بابه‌ته 16385 جار خوێنراوه‌ته‌وه


لە شنگالەوە تا یێریڤانمیرزا دینایی؛ پزیشکێک له لوتکه‌ی مرۆڤایه‌تی-دا\nمیرزا حه‌سه‌ن عه‌لی ناسراو میرزا دینایی\nئەم خەڵاتە ئەركەكەی سەختتر كردم، به‌ڵێن ده‌ده‌م ئه‌وه‌ی له توانامدابێت خزمه‌تی مرۆڤایه‌تی بكەم\nشنگالییەک خەڵاتێکی ملیۆن دۆلاری لە بەرامبەر پێشکەشکردنی کاری مرۆڤایەتییدا وەردەگرێت؛ ئێزیدییەک دەبێتە هیوایەک لە نێو ئەو هەموو بێهیواییەی بە هۆی جەنگ و وێرانکاری و پشتگوێخستنەوە خوڵقاوە.\n"دەمەوێت شەو و رۆژ لە خزمەتی مرۆڤایەتییدا بم، هەموان شایەنی خزمەتن..."، میرزا دینایی بەمشێوازە لە كاركردن هەفتەی رابردوو بووە خاوەنی خەڵاتی ئۆرۆرا بۆ خزمه‌تی مرۆڤایه‌تی کە ساڵانە لە یێریڤانی پایتەختی ئەرمینیا دەبەخشرێت.\nمیرزا حه‌سه‌ن عه‌لی، بە میرزا دینایی ناسراوە، لە ساڵی 1973 لە ناحیەی خانه‌سور سه‌ر به قه‌زای شنگال لەدایكبووە و قۆناغەكانی خوێندنی هەر لەو ناحییە تەواوكردووە، لەپۆلی شەشەمی ئامادەیی، كۆنمرەكەی 97 دەبێت و لە كۆلێژی پزیشكی زانكۆی موسڵ وەردەگیرێت.\nمیرزا دینایی (46 ساڵ)، بەشێكی دورودرێژی ژیانی بۆ كاری مرۆڤایەتی لە دژی نادادپەروەری حزبی بەعس تەرخانكردووە، لەو ڕێیەدا، كۆلێژی پزیشكی لە موسڵ بەجێهێشت، بەشێكی ژیانی بۆ هاوكاریكردنی ئەو منداڵانە تەرخانكرد كە لە تەقینەوەكانی عیراقدا بونە قوربانی، بەڵام رۆڵی ئەو كاتێك دەرکەوت كە داعش هێرشیكردە سەر ئێزیدییەكان.\nدوای ساڵێك كۆلێژ جێدەهێڵێت، كاتێك میرزا دژی نادادپەوەری حزبی بەعس دەوەستێتەوە و وەك خۆی دەڵێت دروشمی دژی بەعس نوسیووە. میرزا دەگەڕێتەوە شنگال؛ دواتر لە ساڵی 1995دا بۆ خوێندن دەچێتە ئەڵمانیا و بڕوانامەی زانستی هەر لە كۆلێژی پزیشكی بەدەستدەهێنێت.\nدوای روخانی رژێمی به‌عس و بەتایبەت دوای ئەوەی جەلال تاڵەبانی بووە سەرۆك كۆمار، میرزا دەگەڕێتەوە عیراق و وەک ئێزیدییەک دەبێتە راوێژكاری سەرۆك كۆمار بۆ كاروباری کەمایەتییەکان.\nساڵی 2007، چەند تەقینەوەیەكی خوێناوی لە كۆمەڵگەی نیشتەجێبونی سیبا شێخ خدر و ناحیەی گرعوزێر لە قەزای شنگال رودەدەن؛ دەیان كەس كوژران و برینداربون، ئەوكات رێكخراوی قاعیدە بەرپرسیارێتی خۆی لەو روداوانە راگەیاند.\nمیرزا ئەوكات لە ئەڵمانیا دەبێت و وتی "دوای روداوەكان راستەوخۆ بڕیاری گەڕانەوەمدا و هه‌ڵمه‌تێکی کۆکردنه‌وه‌ی هاوکاریمان بۆ قوربیانی روداوه‌که دەستپێكرد"؛ هەر ئەوكات په‌یامێکی ئاراسته‌ی حکومه‌تی ئه‌ڵمانیا کرد، بۆ ئه‌وه‌ی هاوکاری قوربانیان بکات.\n"دوو نه‌خۆشخانه‌ی ئه‌ڵمانیا ئاماده‌یی خۆیان ده‌ربڕی به‌خۆڕایی منداڵانی بریندار چاره‌سه‌ر بكەن، له‌سه‌ر ئه‌رکی خۆم ژماره‌یه‌ک منداڵم گواسته‌وه بۆ ئه‌ڵمانیا، دوای سێ مانگ به ته‌ندروستییه‌کی باشەوە گه‌ڕاندمانه‌وه بۆ هه‌رێمی کوردستان"، میرزا وایوت.\nئەوە دەستپێكێكی باشبوو بۆ میرزا و هەنگاوێكیش بوو بۆ ئەوەی كاری زیاتر بكات و لەو پێناوەشدا بیری دامەزراندنی رێكخراوێكی بۆ هاوكاریی مرۆڤایەتی كردەوە، هەمان ساڵ رێكخراوی "پردی ئه‌سمانی عیراق"ی دروستكرد.\nمیرزا لەبارەی رێكخراوەكەوە، وتی "روداوه خوێناوییە‌که‌ی سیبا شێخ خدر و گرعوزێر بۆ ئەو هەنگاوە پاڵده‌رێکی سه‌ره‌کیم بون ".\nلە ماوه‌ی 12 ساڵی ژیانی ئەو رێكخراوەدا، نزیکه‌ی 150 منداڵی بریندار و نه‌خۆش لەسه‌ر ئاستی زۆرینه‌ی پارێزگاکانی عیراق چارسه‌ریان وەرگرتووە.\nئەركی سەخت و كاری زیاتر\nهەواڵەكان میرزا رادەچەڵەكێنن "داعش هێرشیكردۆتەوە سەر ئێزیدییەكان و روبەڕوی كوشتن، رفاندن و ئاوارەبون بونەتەوە".\nمیرزا و رێكخراوەكەی روبەڕوی جێبەجێكردنی ئەركێكی سەختی مرۆڤایەتی دەبنەوە، كاتێك داعش لە 3ی ئابی 2014دا هێرشدەكاتە سەر شنگال و ئێزدییەكان دەكاتە ئامانج؛ ئەوكات میرزا لە ئەڵمانیا دەبێت و بە پەلە دەگەڕێتەوە هەرێمی كوردستان.\n"له‌گه‌ڵ تیمێکی فڕۆکه‌وانی عیراق هاوکاری ئه‌و خه‌ڵکەمان کرد که رویان له چیای شنگال کردبوو و نەیاندەتوانی رزگارببن،" ئەو وای وت.\nمیرزا هەر ئەوكات بە سەختی و لەناو فڕۆكەكەی برینداردەبێت و بۆ چارەسەر رەوانەی ئەڵمانیا دەكرێتەوە.\nروداوی پەلاماری سەر ئێزیدییەكان بەشێوەیەك كاریگەری لەسەر میرزا دادەنێن ئامادەنابێت بە برینداری پشوو بدات، ئەو هەر لەسەر عارەبانەوە دەچێتە كۆنگرەی جنێف بۆ مافه‌کانی مرۆڤ لەوێ بەوتارێك دۆخی شنگال دەگەیەنێتە جیهان.\n"داوامکرد کاره‌ساتی شنگال بە جینۆساید بناسێنرێت... هێشتا چاره‌سه‌ره‌ی نه‌خۆشییه‌که‌م ته‌واو نەبوو گەڕامەوە بۆ هەرێمی كوردستان بۆ هاوكاریی ئێزیدییەكان".\nمیرزا، دەستیكرد بە دروستكردنی لۆبی بۆ هاوكاریكردنی ئەو پێكهاتەیە، دەچووە پەرلەمان و پەیامی بۆ حكومەتی ئەو وڵاتە دەنارد. "دەمویست پەلەبكرێت لە رزگاركردنی ئەو كچ و ژنە ئێزیدیانەی لەلایەن داعشەوە رفێنرابون".\nبەپێێ ئاماری حكومەتی هەرێمی كوردستان، ئەوكات شەش هەزار ئێزیدی لە ژنان و كچان، منداڵ و بەتەمەن كەوتبونە دەست داعش و تائێستا دوو هەزار و 900 كەس چارەنوسیان نادیارە.\nمیرزا وتی "لۆبییەكان بوونەهۆی ئەوەی ئەڵمانیا هەزارو 100 کچ و ژنی وەرگرتووە و لەوێ دەژین، چارەسەری پێویست بۆ ئەوانە كراوە كە پێویستیان بوو؛ دەمانەوێت كاربكەین بۆ وەرگرتنی بەشێكی تری ئەوانەی لە عیراق ماونەتەوە و دۆخیان باش نییە".\nخەڵاتێك لەپێناو مرۆڤایەتی\nئەم هەنگاوانەی میرزا حەسەن (دینایی)، بووەهۆی ئەوەی خەڵاتی ساڵانەی ئۆرۆرا بۆ هۆشیارکردنەوەی مرۆڤایەتی بەدەستبهێنێت لەپای ئەو خزمەتەی كردویەتی.\nخەڵاتەكە كە بڕەكەی ملیۆنێك دۆلارە، ساڵانە بەو كەسانە دەبەخشرێت كە لە بواری مرۆڤایەتیدا هەنگاوی گەورەیان ناوە.\nمیرزا تائێستا چوارەم كەسە ئەو خەڵاتە وەربگرێت و وتی "پارەی خەڵاتەكە دەبەخشم بە سێ رێكخراو كە لە ناوچە نائارامەكاندا خزمەت بە كەسانی هەژار و لێقەوماو دەكەن".\nخەڵاتی ئۆرۆرا لە ساڵی 2016ەوە بە نوێنەرایەتی رزگاربووانی کۆمەڵکوژی ئەرمەنەکان لە یێریڤانی پایته‌ختی ئه‌رمینیا دەبەخشرێت.\n"ئەم خەڵاتە ئەركەكەی سەختتر كردم، به‌ڵێن ده‌ده‌م ئه‌وه‌ی له توانامدابێت خزمه‌تی مرۆڤایه‌تی بكەم"، میرزا وایوت.


گومان هەیە داعش بێت چەمچەماڵ، كەسێكی بەڕەگەز عەرەب دەستگیركرا – تۆڕی میدیایی خەڵک\n2020/05/25 - 1:07 PM\nپۆلیسی چەمچەماڵ ڕایدەگەیەنێت، تۆمەتبارێك دەستگیركراوە كە گومان دەكرێت ئەندامی ڕێكخراوی داعش بێت، بەو پێیەی لە شەوی ڕابردوودا ویستوویەتی بە رێگەی قاچاخ بێتە سنووری هەرێمەوە.\nبەپێی ڕاگەیەندراوێك كە لەلایەن ئامانج لەتیف، وتەبێژی پۆلیسی چەمچەماڵەوە بڵاوكرایەوە” شەوی ڕابردوو 24ی ئایاری 2020، لەلایەن هێزەكانی بنكەی پۆلیسی فریاكەونتی چەمچەماڵەوە كەسێكی بە ڕەگەز عەرەب بەناوی (ح. ح. ا) تەمەن 42 ساڵ دەستگیركرا كە گومان دەكرێت سەر بەچەكدارانی داعش بێت”.\nوتەبێژی پۆلیسی چەمچەماڵ دەڵێت”ئەو كەسە ویستوویەتی بە ڕێگەی قاچاغ بێتە سنووری قەزای چەمچەماڵ و شارەكانی هەرێمەوە، لەگەڵ دەستبەسەراگرتنی چەند كەلوپەلێك كە پێبووە، وەك 10 سیمكارتی كۆڕەك و ئاسیا و زین و چوار جەواز سەفەر، دوو مۆبایل ئایفۆن و مۆبایلێكی گالاكسی”.\nپۆلیسی چەمچەماڵ ئاماژەی بە ڕادەستكردنی تۆمەتبارەكە دەكات بە بەڕێوەبەرایەتی ئاسایشی ڕۆژناوای سلێمانی بەمەبەستی لێكۆڵینەوە و كردنەوەی پەڕاوی یاسایی بۆ تۆمەتبارەكە.\nبەڕیوەبەرایەتی پۆلیسی چەمچەماڵداعشدەستگیركردنهەرێمی كوردستان


ئاشە دێرینەکانی رۆژهەڵاتی كوردستان لە هاڕین ناوەستن\nعه‌زیز مورادی 26/06/2021 - 18:21 ڕاپۆرت\nلە رۆژهەڵاتی کوردستان، ژمارەیەک ئاشی ئاوی و ئاشی ئاسنین هەن، کە لەم ساڵانەی دواییدا سەرنجی گەشتیارانیان بۆ لای خۆیان راکێشاوە و بوونەتە هۆی ئاوەدانیی ناوچەکانیان. ناسراوترین ئەو ئاشانە کەوتوونەتە هەورامان و یەکێک لەوانە لە شارۆچکەی نەوسوودە.\nنەوسوود، شارۆچکەیەکی سەر بە پارێزگەی کرماشانە لە رۆژهەڵاتی کوردستان. ئەم شارە 80 ساڵ بەر لە ئێستا پایتەختی حکوومەتی جافرسوڵتان، یەکێک لە سانەکانی هەورامان بووە. لە شەڕی هەشت ساڵەی نێوان ئێران و عێراق، ئەم شارۆچکەیە بۆ ماوەی هەفت ساڵ كەوتە بن دەستی سوپای بەعس.\nنەوسوود نزیکە لە شاری هەڵەبجە و خاوەن ئاشێکی کۆنی ئاوییە. ئاشی ئاوی شاری نەوسوود لەسەر سنووری رۆژهەڵات و باشووری کوردستان، یەکێکە لە کۆنترین ئاشە ئاوییەکانی کوردستان، کە لەگەڵ دەستپێکی شەڕی هەشت ساڵەی نێوان عێراق و ئێران دەڕووخێت و خەڵکی شارەکەش بەناچاری ئاوارە دەبن.\nلەگەڵ نەمانی شەڕ، خەڵکەکە شارەکە ئاوەدان دەکەنەوە و سەرلەنوێ ئاشە ئاوییەکە نۆژەن دەکرێتەوە. ئەم ئاشە بووە بە یەکێک لەو شوێنانەی، کە گەشتیاران بە تامەزرۆییەوە سەردانی دەکەن. ئاوی ئاشەکە رۆڵی گرنگی گێڕاوە لە دابینکردنی ئاوی خواردنەوە و بەراوکردنی باخەکانی نەوسوود. ئەم ئاشە کەوتووەتە خۆشترین شوێنی شارەکە، کە بە حەوزەلارە ناسراوە و شوێنێکی گەشتیارییە و کەوتووەتە ناوەندی شارەکە.\nلە هەورامان ئاشێکی دیکەی ئاوی لە گوندی کەماڵە هەیە. گوندی کەماڵە لەگەڵ هەورامانی تەخت تێکەڵ بووە و خەڵکی ناوچەکە نەبێ، کەس نازانێ کەماڵە بۆ خۆی گوندێکی جیا لە هەورامانی تەختە. ئەم ئاشە ئاوییە ساڵانی رابردوو لەلایەن خاتوونێکەوە بەڕێوە دەبرا و ئەم خاتوونە دانەوێڵە و گەنمی گوندەکەی دەهاڕی.\nجیا لە ئاشە ئاوییەکان، ژمارەیەکی دیکە ئاش لە رۆژهەڵاتی کوردستان هەن، ئەگەرچی بە هێزی ئاو ناسووڕێن، بەڵام کۆن و مێژوویین. یەکێک لەو ئاشانە لە گوندی بێسارانە، کە ئەویش لەلایەن ژنێکەوە کاری پێ دەکرێت. یەکێکی دیکە لەو ئاشانە، ئاشی گوندی سیوچی سەر بە شاری بانەیە. ئەم ئاشە 80 ساڵە لە هاڕین نەکەوتووە و تەنیا دوو ئاشەوانی هەبووە، دوای بەساڵاچوویی دوایین ئاشەوان، کوڕەکەی بۆ ئەوەی ئاشەکە لە هاڕین نەوەستێ، لای باوکی فێری ئاشەوانی دەبێ و ئێستا هەرچی گەنم و جۆ و بەڕووی گوندی سیوچ و دەوروبەری هەیە، لەم ئاشە دەیهاڕن.\nمحەمەد رۆستەمی کوڕی مستەفا ئاشەوان، لەبارەی ئەم ئاشە دەڵێت: "ئەم ئاشە لە باوکمەوە بە من گەیشتووە و رۆژانە شەش تەن گەنم و جۆی پێ دەهاڕم. ئەگەریش بەڕوو بێ، رۆژانە دەتوانم سێ تەن بهاڕم". ئەم ئاشەوانە گەنجە زیاتر دەڵێت: " ئاشەکەمان 60 ساڵە لەم گوندەیە و کاتی خۆیشی لە تاران کڕیویانە و 20 ساڵیش لەوێ کاری پێکراوە، واتا ئەم ئاشە 80 ساڵە لە هاڕین نەوەستاوە و زۆر گەشتیار بۆ بینینی سەردانی گوندەکەمان دەکەن".


وێستگە نیوز وێنەی یەکێک لە کوژراوەکانی ئەمڕۆی هه‌ولێر بڵاودەکاتەوە\nلە رووداوەکەی ئەمڕۆی هەولێر هاوڵاتیەکی خەڵکی رواندز گیان له ده‌ست ده‌دات و كه‌له نزیك رێستۆرانته‌كه بووه.\nله ته‌قه‌كردنه‌كه‌ی ئه‌مڕۆی شاری هه‌ولێر كه به‌هۆیه‌وه كارمه‌ندێكی كۆنسوڵخانه‌ی توركیا له هه‌رێم كوژرا، هاوڵاتیه‌كی كوردیش گیانی له ده‌ستداوه.\nبه‌پێی ئه‌و وێنه‌یه‌ی كه ده‌ست وێستگه نیوز كه‌وتووه، هاوڵاتیه‌ك به‌ناوی نەریمان جوندیانی كە لە نزیك ریستورانەكە بووه له شاری هه‌ولێر، لەلایەن چەند چەكدارێكی نەناسراوه‌وه ته‌قه‌ی لێكراوه و گیانی له ده‌ستداوه.\nدوانیوه‌ڕۆی ئه‌مڕۆ چوارشه‌ممه 17ی ته‌مموزی 2019، لە نزیک کونسوڵخانەی تورکیا لە شاری هەولێر تەقەکراو باس له كوژرانی سێ كه‌س و برینداربوونی 4ی دیكه‌ش ده‌كرێت، وه‌ك پشتڕاستیش كراوه‌ته‌وه، جێگری کونسوڵی گشتیی تورکیا له‌نێو كوژراوه‌كاندایه.\nهێرشه‌كه له‌كاتێكدا بووه كه چوار کارمەندی کونسوڵخانەی تورکیا بۆ خواردنی نانی نیوەڕۆ چوونەتە چێشتخانەی ( ئۆك باز)ی نزیك ئێمپایەر ستی لە شاری هەولێر، بەڵام لەلایەن دوو چەکدارەوە تەقەیان لێکراوە و ده‌ستبه‌جێ جێگری كونسوڵی گشتیی توركیا له شوێنی روداوه‌كه‌دا كوژراوه.\nئه‌م بابه‌ته 7928 جار خوێنراوه‌ته‌وه\nشه‌ڕه ته‌قه له‌بەردەم دادگای شاره‌زور روویدا\nپۆلیسی سلێمانی: ھاوڵاتییەک له سنووری چه‌مچه‌ماڵ کوژرا